<p>A szóban forgó PACCAR MX-13 motorokkal a DAF-nak igen nagy szerencséje van. A konszerntárs Peterbilt és Kenworth modellekben már jó ideje az úton vannak ezek a blokkok, így rengeteg tapasztalat gyűlt össze velük kapcsolatban. Az USA-ban ezek megfelelnek az ottani legszigorúbb környezetvédelmi előírásnak, az EPA10-nek, mely 2010 nyara óta van érvényben és ez pedig rendkívül közel van az Euro6 reguláihoz. A DAF-nak így nagyon jó alapja van a fejlesztésekhez és persze alaposan kitettek magukért a mérnökök. A motor a legmodernebb közös nyomócsöves technológiát, változó geometriájú turbófeltöltőt és fejlett vezérlőrendszert használ, kipufogógáz-visszavezetéssel, SCR-technológiával és aktív részecskeszűrővel rendelkezik.</p>
<p>A gyártó ráadásul nem hagyta veszni a nemrég bemutatott Ate-programot  sem, a pár hónapja bemutatott módosításokkal is megspékelte az MX-13-at.  A cél nemcsak a károsanyag-kibocsátás csökkentése volt, hanem  üzemanyag-fogyasztás féken tartását és a megbízhatóság növelését is szem  előtt tartották. Ennek eléréséhez a lehető legtöbb funkciót a motorba  integrálták. A hűtővízcsatornákat például a hengerblokkba és a  hengerfejbe öntötték, a közös nyomócsöves rendszerben nyomást létrehozó  két szivattyúegységet pedig a motorblokkba integrálták, ami azt jelenti,  hogy a szelepeket is vezérlő vezérműtengely ezeket a szivattyúkat is  képes működtetni. A közös nyomócsőben lévő tüzelőanyagot okos  adagolóvezérlés biztosítja, mely azáltal biztosítja az optimális  hatékonyságot, hogy csak azt a tüzelőanyagkeverék-mennyiséget sűríti  össze, amelyre ténylegesen szükség van. Ez minimálisra csökkenti a  hidraulikus veszteségeket. Az akár 2500 baros befecskendezés finomabb  porlasztást eredményez, s sokkal több lehetőséget biztosít az égés  optimalizálására. Ez biztosítja a lehető legalacsonyabb  károsanyag-kibocsátás és zajszint elérését, valamint a lehető  legkedvezőbb fogyasztást. Az új erőforrások három különböző  teljesítményfokozatban, 410, 460 és 510 lóerős változatban készülnek  majd.</p>
<p style="text-align: center;"><img width="560" height="372" alt="" src="parameters/k-v/documents/oecms/2012/euro6daf.jpg" data-pnfileid="866" /><br /><span class="footerLink">Fotó: DAF</span></p>
<p style="text-align: left;"><i>Forrás: kamionhirek.hu</i></p>