<P>Az eddig az Érdi-tetőig tartó M6 folytatásaként most már a nullásra becsatlakozó, jelentős csúszással elkészült 8,3 kilométeres szakasz az utóbbi évek egyik legnehezebben kivitelezhető közúti fejlesztésének számít. Az út elkészültéhez nemcsak lakott területen belül kellett elvezetni a forgalmat, de számtalan közművet is ki kellett váltani.</P>
<P>Az autópálya beruházás keretében a főpályán kívül közel 10 km hosszúságban épültek ki önkormányzati és mintegy 3 km hosszúságban országos közutak, melyek csatlakozásaiban 8 db körforgalmú csomópont létesült. Az M0-M6 csomópontban az eredeti 2 x 2 szűkített sávot 2 x 3 forgalmi sávra bővítették 2,8 kilométer hosszúságban.</P>
<P>Az autósoknak fontos hír, hogy a városi környezetben futó autópálya-szakasz ingyenesen használható a D1-es kategóriába tartozó járművek, tehát a személyautók és a motorosok számára.</P>
<P>Az M6-os új szakaszával valóban autópálya-hálózatról beszélhetünk, hiszen a múlt héten átadott M0-s szakasznak is köszönhetően az M1, M3, M5, M6 és M7 autópályák gyorsforgalmi összeköttetésben vannak.</P>