<p>Murcia tartomány energiagazdálkodási hivatala hirdette meg azt a versenyt, amelyen öt országból négy kategóriában versenyeztek a hét elején alternatív hajtású járművek. A spanyol, francia, olasz és belga csapatok mellett a verseny egyetlen magyar indulója volt bioetanol kategóriában a Kecskeméti Főiskola csapata, mely rövid időn belül a második értékes győzelmet aratta.</p>
<p>&nbsp;&nbsp;&nbsp; Bagány Mihály, a csapatot felkészítő tanár emlékeztetett arra, hogy a 43 köbcentiméter hengerűrtartalmú motorral meghajtott autó, benzinnel hajtott járművek kategóriájában a közelmúltban Finnországban 1 liter benzinnel 2661 kilométert tudott megtenni, s ez jelenleg a világon a harmadik legjobb eredmény.</p>
<p>&nbsp;&nbsp;&nbsp; A Megaméter elnevezésű autón a diákok elvégezték azokat a módosításokat a motor vezérlésében, az injektor nyitvatartási idejében, a tüzelőanyag-levegő keverési arányában és a motor hőszigetelésben, amelyek révén a jármű alkalmassá vált arra, hogy bioetanollal - a versenyen tiszta alkohollal - üzemelhessen.</p>
<p>&nbsp;&nbsp;&nbsp;<img width="400" height="298" alt="" src="parameters/k-v/documents/oecms/2011/cartagena.jpg" style="border: 0pt none; float: right; margin-left: 10px; margin-right: 10px;" /> A főiskolai tanár szerint az átalakítás jól sikerült, mert a kategóriájukban második helyen végzett spanyol csapat jócskán lemaradt mögöttük.</p>
<p>&nbsp;&nbsp;&nbsp; Bagány Mihály hangoztatta, korábban maga sem hitte, hogy olyan autót lehet készíteni, mely egy liter üzemanyaggal több mint kétezer kilométert elmegy, azonban a speciális anyagból készült karosszéria, a mobiltelefon akkumulátor nagyságú áramforrás valamint a könnyűfém elemek lehetővé tették a bravúrt.</p>
<p>&nbsp; &nbsp;&nbsp;Elmondta, jövőre Rotterdamban lesz a legnagyobb verseny, melynek az lesz a különlegessége, hogy nem versenypályán tartják, hanem a városban rendezik. A versenyre új autót kell építeni, mert a városi utakon jobban kell majd manőverezni, mint a speciális versenypályán. Ugyanakkor az új jármű sem lehet nehezebb, valamint nem fogyaszthat jelentősen többet mint a jelenlegi, mert akkor nem lesz esély a jó szereplésre.</p>
<p>MTI</p>