<P>Több pontban is változtak a sebességkorlátozásra vonatkozó szabályok: lakott területen mostantól az eddigi 60 km/h helyett csak 50 km/h-val lehet haladni. Az autópályákon továbbra is 130 km/h a felső sebességhatár, azonban ha a sztráda vagy gyorsforgalmi út lakott területen vezet keresztül, akkor csak maximum 90 kilométerrel lehet majd hajtani. Az autópályákon és a gyorsforgalmi utakon az eddigi minimális sebesség az eddigi 50 kilométerről óránkénti 80 kilométerre emelkedik.</P>
<P>A 7,5 tonnánál nehezebb tehergépjárművek számára megtiltották az autópályákon az előzést.</P>
<P>Szigorodtak a téli gumi használatára vonatkozó előírások is. A teherautóknak és autóbuszoknak az időjárásra való tekintet nélkül téli gumit kell majd használniuk november 15-től március 31-ig. A többi kocsinak pedig akkor, ha az utat összefüggő hó- vagy jégtakaró borítja</P>
<P>Fontos változások még, hogy mos tmár egész évben kötelező lesz a tompított fény használata. Megtiltották a vezetés közbeni telefonálást is.</P>
<P>Nemcsak az autósokra, de a kerékpárosokra és gyalogosokra nézve is új szabályok lépnek életbe: a kerékpárosoknak településeken kívül kötelező lesz védősisakot viselniük, a gyerekre pedig már a településeken belül is érvényes ez a rendelkezés. A gyalogosoknak előírták a fényvisszaverő mellény használatát, amennyiben lakott területen kívül az útpadkán haladnak.</P>
<P>Nemcsak a szabályok szigorodtak, hanem a kiszabható büntetések is elriasztóbbak lettek. Az alapbírság 60 euró lesz, a legmagasabb kiszbható bírság pedig 1300 euró, ami a duplája az eddig érvényben lévőnek. A jogosítványt pedig az eddigi kettő helyett már akár öt évre is bevonhatják.</P>