<p>Az Európai Unió tagállamai között az áruk szabad mozgásának elve érvényesül, így bármely tagállamban vásárolt árut korlátozás nélkül hozhatunk haza, illetve vihetünk magunkkal. Fontos, hogy a nálunk lévő áruk semmiféle kereskedelmi vagy gazdasági célt nem szolgálhatnak. Bár nem kapcsolódik vámeljárás az egyik tagállamból a másikba történő árubehozatalhoz vagy kivitelhez, mindez azonban nem jelenti azt, hogy a forgalom ellenőrzésére nincs lehetőség. Ez történhet szúrópróbaszerűen, vagy az adott tagállam mobilegységei által.</p>
<p><strong>Harmadik országból az Unióba érkező utasokra vonatkozó szabályok</strong></p>
<p>Amennyiben harmadik országból érkezve más tagállam területén lépünk be az Unió területére, akkor a vámeljárást az adott tagállam vámhatóságának munkatársai fogják lefolytatni. Nem igaz ez abban az esetben, ha repülőút esetén átszállással folytatjuk utunkat, és az átszállás alkalmával érintett repülőtér tranzitterületét nem hagyjuk el.</p>
<p><strong>Személyi poggyász</strong></p>
<p>A „személyi poggyász” alatt a poggyászunk egészét kell érteni, melyet a közösség vámterületére való megérkezéskor a vámhatóságnak be tudunk mutatni, illetve a magunk után küldött csomagokat, feltéve, ha azokat a feladáskor kísérőpoggyászként regisztrálták, és ezt dokumentumokkal is tudjuk igazolni.</p>
<p>Személyi poggyász <em>csak nem kereskedelmi jellegű</em> áru lehet. Tehát olyan alkalmi jellegű árubehozatalt jelent, ami az utas vagy családtagjai személyes használatára, vagy ajándékozás céljára szánt árucikkekből áll.</p>
<p><strong>Vámmentes mennyiséghatárok</strong></p>
<p>Vámmentes mennyiséghatár a jövedéki termékek, dohánytermékek, alkoholtermékek, illetve az üzemanyag esetében van érvényben.</p>
<p><strong>Dohánytermékek</strong> esetében a maximális mennyiség a következők szerint alakul:</p>
<table border="1" cellspacing="0" cellpadding="0">
<tbody>
<tr>
<td width="307" valign="top">
<p>Légi forgalomban</p>
</td>
<td width="307" valign="top">
<p>Közúti, vasúti,   hajózási forgalomban</p>
</td>
</tr>
<tr>
<td width="307" valign="top">
<p>- 200 db cigaretta, VAGY<br /> - 100 db szivarka (darabonként 3 grammnál nem nagyobb tömegű), VAGY<br /> - 50 db szivar, VAGY<br /> - 250 gramm fogyasztási dohány</p>
</td>
<td width="307" valign="top">
<p>- 40 db cigaretta, VAGY<br /> - 20 db szivarka (darabonként 3 grammnál nem nagyobb tömegű), VAGY<br /> - 10 db szivar, VAGY<br /> - 50 gramm fogyasztási dohány</p>
</td>
</tr>
</tbody>
</table>
<p>&nbsp;</p>
<p><strong>Alkoholtermékek és alkoholt tartalmazó italok </strong>esetében:</p>
<p>- 1 liter 22 térfogatszázaléknál nagyobb alkoholtartalmú alkohol és alkoholtartalmú ital VAGY legalább 80 térfogatszázalék alkoholtartalmú nem denaturált etilalkohol, VAGY<br />- 2 liter 22 térfogatszázaléknál nem nagyobb alkoholtartalmú alkohol és alkoholtartalmú ital,<br />- 4 liter szőlőbor,<br />- 16 liter sör</p>
<p>Fontos megjegyezni, hogy a dohány. és alkoholtermékekre (kivéve a szőlőbor és sör) vonatkozóan a mennyiségi korlátok <strong>külön-külön</strong> jelentik a termékre vonatkozó vámmentességi mennyiséghatár 100 százalékát. Ez a gyakorlatban azt jelenti, hogy ha pl. az utas az EU területére harmadik országból 40 szál cigarettát hoz be, úgy vám- és adómentesség csak ezen mennyiségre adható, a további dohánytermékekre (szivarka, fogyasztási dohány) pedig már nem vonatkozik. <br /> Amennyiben azonban a behozatal 20 szál cigarettát jelent (ami a mennyiséghatár 50 százaléka), úgy behozhat még pl. további 5 db szivart, vagy 10 db szivarkát, stb.</p>
<p><strong>Üzemanyag</strong></p>
<p>Az Európai unió vámterületére belépő magán- és kereskedelmi gépjárművek és motorkerékpárok, valamint különleges konténerek szabványos tartályaiban lévő üzemanyag vámmentesen hozható be. Ezen felül pedig hordozható tartályokban maximum 10 liter üzemanyagot hozhatunk még be a vámmentes kereten belül.<br /> A vámmentesen behozott üzemanyag azonban a későbbiekben nem használható más járműben, mint amiben azt behozták, továbbá nem ruházható át még ingyenesen sem. Ezt jól mutatja az a példa, hogy még a saját kerti fűnyírónk üzemanyag tartályát sem megengedett ezzel az üzemanyaggal feltölteni.</p>
<p><strong>Vámmentes értékhatár</strong></p>
<p>A fenti árukon túl 300 EUR / 83 000 HUF*, illetve légi forgalomban 430 EUR / 119&nbsp;000 HUF* értékhatárig hozható be áru vám- és adómentesen (*<em>jogszabály által előírt EUR-HUF árfolyam figyelembevételével, mely mindig az adott évre érvényes</em>).</p>
<p>A termékek vámértéke nem osztható meg. Ez azt jelenti, hogy ha pl. repülőgépen érkezve hozunk magunkkal egy 330 EUR értékű terméket és egy 140 EUR értékű terméket, akkor a 330 EUR értékű tétel kiadható vámfizetés nélkül, de a 140 eurós áru értéke nem osztható fel a vámmentes értékhatárba még beleeső, és ezen felüli összegekre, vagyis a teljes 140 EUR után meg kell fizetni a vámot.</p>
<p><strong>Vámjegy (szóbeli árunyilatkozat)</strong></p>
<p>Ha az általunk behozott áru értéke nem haladja meg a vámmentes értékhatárt, akkor erről elegendő szóban tenni nyilatkozatot. Ha meghaladja ezt az értékhatárt, azonban nem éri el a 700 EUR-t az áruk értéke, akkor is elegendő a szóbeli nyilatkozat, azonban ez esetben csak a „pirosfolyosón” mehetnek át az áruk. Ekkor a vámhatóság Vámjegy kiadásával igazolja, hogy az utas megfizette a vámmentes értékhatáron felüli áruk után a vámot és az általános forgalmi adót.</p>
<p>A vám a vámérték 2,5 százaléka, a fizetendő általános forgalmi adó pedig vámérték és a vám együttes összegének a 25%-a. (Kivétel,amikor adott termékre a Közös Vámtarifa más vámtételt állapít meg.) Jövedéki termékek esetén a jövedéki adót is meg kell fizetni.</p>
<p>A megállapított vámtartozás összegét rögtön helyben meg is kell fizetni. Ha az utas a megállapított értékkel nem ért egyet, a vámeljárást az általános szabályok szerint írásban kell kezdeményeznie.</p>
<p><strong>Egységes vámokmány (EV)</strong></p>
<p>Minden olyan esetben, amikor a szóbeli árunyilatkozat-adás feltételei nem állnak fenn, EV-t kell benyújtani. Az EV beszerzésével valamint kitöltésével kapcsolatban a vámhatóság helyi szerveinél lehet érdeklődni. <br /> Ez esetben a vámeljárás lefolytatása a kereskedelmi forgalomra vonatkozó általános szabályok szerint történik.</p>
<p>Függetlenül attól, hogy fennállnak-e a szóbeli árunyilatkozat-adás feltételei, a vámhatóság EV benyújtását követelheti meg, ha nincs meggyőződve a szóban adott árunyilatkozat helyességéről vagy teljességéről.</p>
<em>Forrás: Vám-Zoll</em>