<p>A növekvő forgalom mellett persze az EU-s szabályozás szén-dioxid és finompor határértékeinek betartása több mint szükséges, elsősorban az ott élők egészsége, de akár a régebbi épületek állagmegóvása érdekében. Két új német város csatlakozott a szóban forgó települések sorához, Mainz és Wiesbaden. Kettejük közül az előbbi az, mely igen szigorúan vette a szabályozást, nemcsak az óvárosi részből tiltja ki 2013 februárjától a zöld környezetvédelmi plakett nélkül közlekedőket, hanem lényegében az egész városból. A határ a mainzi elkerülő, ezen belül csak a legtisztább üzemű járművek közlekedhetnek.</p>
<p>A városvezetés tisztában van egy ilyen lépés hatásaival, értelemszerűen előre felmérték a lehetséges problémákat. Statisztikájuk szerint a Mainz-ban forgalomba helyezett gépjárművek körülbelül 10%-át érinti a korlátozás, csak ennyien járnak sárga vagy piros matricás autóval, teherautóval. Egyes esetekben azonban természetesen külön engedéllyel be lehet menni az érintett részekre, ha elkerülhetetlen vagy életbe vágó esetről van szó, a város közlekedési hatósága hajlandó kivételt tenni.</p>