<p>A közúti forgalomban résztvevő kifogásolható műszaki állapotú tehergépjárművek az időjárási viszonyoktól függetlenül komoly baleseti veszélyforrást jelentenek. A mozgó tömeg nagyságával egyenes arányban, a haladási sebesség növekedésével hatványozottan növekszik a jármű(szerelvény) mozgási energiája és elsősorban ez határozza meg a baleset során bekövetkező rongálódások mértékét, és ezen keresztül a személyi sérülések súlyosságát.</p>
<p>Hazánkban 2008-ban 1711, míg a 2009. év első tíz hónapjában 1238 személyi sérüléssel járó közúti közlekedési balesetet okoztak tehergépjármű vezetők. A balesetek kimenetele a fenti okok miatt jellemzően súlyosabb volt, mint az összes baleset átlaga. A baleseti okok között a sebességtúllépés, illetve a vezetési és pihenőidőre vonatkozó szabályok be nem tartása szerepelnek az első két helyen.</p>
<p>A fentieken túl további veszélyforrást jelent az a körülmény, hogy hazánk közútjain jelentős tranzitforgalom halad keresztül, és ennek egyre nagyobb részét jelenti a veszélyes áruk közúti fuvarozása, ami tovább növeli a súlyos következményekkel járó közlekedési balesetek bekövetkezésének kockázatát.</p>
<p>A nemzetközi közúti fuvarozásban résztvevők vezetési és pihenőidejének ellenőrzési tapasztalatai szerint a nem uniós országok tehergépkocsi vezetői körében gyakrabban fordul elő a vezetési és pihenőidő betartásával kapcsolatos jogsértés. A közlekedési balesetek kockázatának csökkentése érdekében egyre nagyobb jelentőséget kap a járművek műszaki állapotának és a járművezetők ellenőrzése.</p>
<p><strong>Az ellenőrzés-sorozat kiterjed: </strong></p>
<ul>
<li>a túlsúlyos és rossz műszaki állapotban lévő járművek forgalomból történő kiszűrésére,</li>
<li>a nemzetközi közúti fuvarozásban résztvevő járművezetők vezetési és pihenőidejére vonatkozó rendelkezések, valamint a veszélyes áruk közúti szállítására vonatkozó szabályok magtartásának ellenőrzésére,</li>
<li>a sebességellenőrzésre,</li>
<li>az ittas vezetők kiszűrésére,</li>
<li>a passzív biztonsági eszközök használatának ellenőrzésére.</li>
</ul>