<p>Az ilyenkor először eszünkbe jutó gondolat a téli gumik felszerelése, melyek nem csak a jeges, havas utakon nyújtanak nagyobb biztonságot, de már 7&deg;C alatt éreztetik jótékonyhatásukat. A téli gumik anyaga jóval puhább összetételű nyári társaiknál, így a hőmérséklet csökkenésével az anyagjellemzőből adódó általános tapadási tényezőjük is kedvezőbb. A téli abroncsok mintázata tagoltabb, így nedves, havas, latyakos, jeges útszakaszon jóval biztonságosabb közlekedést tesznek lehetővé.</p>
<p>Másik sürgető és elhagyhatatlan művelet az ablakmosó és a motor hűtőfolyadékok cseréje fagyállóra. A hűtőfolyadékot már a hideg beállta előtt fontos ellenőriztetni, hiszen ennek elmulasztása - ahogy a tapasztalat is mutatja - magas költségekkel járó meghibásodásokat eredményezhet.</p>
<p>Ne feledkezzünk meg az akkumulátor ellenőrzéséről sem. Hideg időben az akkumulátorkapacitás csökkenhet, így egy régi akkumulátor esetében könnyen előfordulhat, hogy nem indul az autó. A biztonságos közlekedés érdekében az első és hátsó ablaktörlő lapátok átvizsgálása és - ha szükséges - cseréje különösen fontos a téli, ködös időjárásban.<br /> <br /> A légkondicionáló használata sokszor télen is hasznos, hiszen kiválóan alkalmas az utastér és az üvegfelületek páramentesítésére. Heti egyszeri használata hozzájárulhat a légkondicionáló élettartamának meghosszabbításához is.</p>
<p>Legyen nálunk jégkaparó, amivel a leghidegebb időben is biztosíthatjuk a jó kilátást. A biztonság kedvéért célszerű egy jégoldó, zárolajozó sprét is beszerezni, és ügyelni rá, hogy azokat ne az autóban tároljuk, mert lehet éppen a befagyott zárak miatt lesz rá szükségünk.</p>
<p>Helyezzünk el a csomagtartóban vontatókötelet, takarót, zseblámpát és védőkesztyűt, melyeknek nagy hasznát vehetjük majd egy fagyos kerékcsere vagy műszaki hiba alkalmával, egy lapát is jól jöhet, ha nagyobb mennyiségű havat kell ellapátolni. <br /> <br /> Téli sózott utakon való közlekedést követően érdemes gondoskodnunk járművünk megfelelő tisztításáról, mivel az utak sózásához használt anyag károsíthatja a fényezést. Nagy hidegben azonban mosás után néhány órát parkoljunk olyan helyen - például fűtött mélygarázsban - az autóval, ahol jól ki tud száradni.</p>