<p>A közlemény szerint az NFM a megtett úttal arányos elektronikus díjfizetés jövő nyárra tervezett bevezetéséhez igazítja a jogszabályi előírásokat.</p>
<p>A 3500 kilogramm megengedett össztömeget meghaladó tehergépjárművekre januártól nem lehet éves matricát váltani. A hagyományos díjfizetési lehetőség ezekre a járművekre az e-útdíjra való átállás miatt az év második felére megszűnik. Az ezekre a teherautókra megvásárolt egynapos, heti és havi e-matricák a vásárlás napjától függetlenül nem jogosítanak úthasználatra 2013. június 30-a után.</p>
<p>A rendeletmódosítás külön díjkategóriát hoz létre az e-útdíj bevezetésében nem érintett autóbuszok számára. A személygépkocsik és a legfeljebb 3500 kilogramm megengedett legnagyobb össztömegű tehergépkocsik is az e-matricás rendszerben maradnak.</p>
<p>A tárca közölte azt is: a jövő évtől a díjköteles utak jogosulatlan használata miatt kiszabott bírságot az útkezelő felfüggeszthetné, ha az üzemben tartó feljelentéssel igazolja, hogy a gépjármű vagy annak rendszáma jogellenesen került ki a birtokából. Ha bebizonyosodik, hogy a feljelentés megalapozott volt, a pótdíj az üzemben tartót nem terhelné. Megalapozatlan feljelentés esetén automatikusan a magasabb pótdíjat kellene megfizetni.</p>
<p>Az NFM emlékeztet: a közúti közlekedésről szóló törvény szerint jelenleg egyértelműen az üzemben tartóknak kell helytállni ilyen esetekben, ettől a törvény nem enged eltérést. A minisztériumi kezdeményezés hatályba lépéséhez ezért az Országgyűlés törvényi felhatalmazására van szükség. A tervezett módosítás ennek birtokában, 2013. január 1-jétől léphet hatályba.</p>
<p><i>Forrás: MTI<br /></i><img data-pnfileid="915" width="160" height="62" alt="" src="parameters/k-v/documents/oecms/2012/mti_hirfelhasznalo.jpg" /></p>