<P>Ma már szinte hihetetlennek tűnik, hogy 1989 augusztusában valóságos pánikhangulat és országos tiltakozás tört ki az országban eluralkodó húsellátási zavarok miatt. </P>
<P>Az illetékes minisztérium kezdetben még cáfolta a tényt, ám az üres húsos pultok láttán hamar nyilvánvalóvá vált a valóság. A helyzet tovább romlik, mikor bejelentik, hogy szeptember elejétől emelni akarják a húskészítmények árát, melynek nyomán felvásárlási láz és országos tiltakozó akció kezdődik el</P>
<P>A helyzet orvoslására a Kereskedelmi Minisztérium felszabadítja a tartalék húskészleteket és csökkenti az exportált sertéshús mennyiségét, hogy javítsa a zavarokkal küszködő hazai ellátást, augusztus 12-én pedig rendkívüli disznóvágási és feldolgozási műszakot tartanak a Győr-Sopron megyei húsipari vállalatnál, hogy kielégítsék a belföldi igényeket.</P>
<P>A SZOT és a kormány tárgyalásán megállapodnak, hogy közösen kérik a húsipari vállalatokat: ne emeljék áraikat. Augusztus 21-én azonban az előzetes cáfolatok ellenére mégis drágulnak egyes húskészítmények. Az áremelés 6,5%-os és 2 hét múlva további 6%-kal növekszik a hústermékek ára. A keletkezett feszültségek enyhítésére a kormány az Országos Érdekegyeztető Tanács soron kívüli összehívását kezdeményezi.</P>
<P>A hónap legemlékezetesebb pillanata kétség kívül a rendszerváltás kiemelt történéseihez sorolandó „páneurópai piknik” volt. Augusztus 19-én több ezren vesznek részt a Sopron térségében, az osztrák- magyar határ közelében megrendezett eseményen, az MDF és az osztrák Páneurópa mozgalom közös akcióján. A határok nélküli Európát követelő szervezetek tagjai megnyitnak egy határátkelőhelyet a Fertő-tó térségében, így lehetőség nyílik több száz kelet-német Nyugatra menekülésére. A magyar kormány nyilatkozatot ad ki, melyben közli: a kiutazásokhoz emberiességi megfontolásokból járult hozzá. Augusztus végére tovább nő az NSZK budapesti nagykövetségéről Ausztriába távozni szándékozók száma.</P>
<P>A Magyarország demokratizálódási szándékaira utaló további példák egyikeként Németh Miklós kormányfő a hónap közepén bejelenti: a magyar kormány elítéli a Varsói Szerződés 1968-as csehszlovákiai katonai beavatkozását.<BR>Augusztus 20-án pedig 40 év után végre ismét államalapító Szent István királyunk életműve kerülhet az ünnepségek középpontjába az „alkotmány és az új kenyér ünnepe” helyett. Budapesten az évtizedekig tartó szünet után Szent Jobb-körmenetet tartanak, amelyen tízezrek vesznek részt. Augusztus 25-től ráadásul újra működhetnek a szerzetesrendek hazánkban.</P>
<P>Szomorú híre a hónapnak, hogy az országban csaknem 200 újszülött betegedik meg, közülük 6 halálosan az ún. enterovírustól. A járvány következtében látogatási tilalmat rendelnek el az ország valamennyi kórházának szülészeti osztályán, a kór továbbterjedésének megakadályozására</P>
<P>Ellentmondásosan alakulnak külkapcsolataink Romániával és Csehszlovákiával. Pozsony is szeretne részt venni a Bécs–Budapest Világkiállítás megrendezésében - közlik a szlovák fővárosban. Mindeközben körülbelül 50 milliárd cseh korona kártérítést követelnek a bős–nagymarosi építkezés felfüggesztése miatt Magyarországtól. </P>
<P>Augusztus 3-án Románia tiltakozik a magyar pártvezetésnél amiatt, hogy a Magyar Televízió Panoráma c. műsora interjút sugárzott I. Mihály román exkirállyal, aki emberiségellenes bűnökkel vádolta Ceauşescut. A magyar Külügyminisztérium visszautasítja a román tiltakozásokat, egyúttal megerősíti, hogy Budapest továbbra is kész az érdemi tárgyalásokra a két ország kapcsolatát terhelő valamennyi kérdésről. </P>
<P>A média világához kapcsolódó magyar vonatkozású hír, hogy augusztus 19-én kezdi meg adását a Nap tv. Ami pedig a mozisikereket illeti: a Titanic és a Terminátor-filmek rendezőjének, James Cameronnak egy különleges alkotása arat sikert e hónapban. A mélység titkai című film egészen új szempontból közelíti meg az idegen civilizációk és az emberiség kapcsolatát. De megnézhettük a Rémálom az Elm utcában klasszikus horror sorozatának 5. epizódját is, valamint egy vígjátékot, a Belevaló papapótlót, a korszak ügyeletes gyereksztárjával, Macaulay Culkinnal a főszerepben.</P>
<P>Cikkünk végén következzék a bevezetőben beharangozott sportsiker. Az 1989-es budapesti öttusa-világbajnokság minden résztvevő számára örökké emlékezetes maradt, és nem csak azért, mert ebben az évben lett 4+2 napos az esemény, vagy mert ekkor volt először váltóverseny a világbajnokság programjában. Fábián László egyéni aranyérme és a Fábián László, Mizsér Attila, Martinek János „aranycsapat” sikere után váltóban, a Kálnoki Kis Attila, Martinek János, Mizsér Attila hármas is a dobogó tetejére állhatott, fényes dicsőséget szerezve ezzel Magyarországnak.</P>
<P>&nbsp;</P>