<p>Több autókereskedő nem tudja forgalomba helyeztetni a gazdára talált járműveket, mert néhány okmányirodában kifogyott a régi forgalmi engedély, és az új csak jövő hétfőtől használható - számol be a Világgazdaság.</p>
<p>Mint a lap írja, szerdán Budapesten és környékén legalább nyolc okmányirodában elfogytak a Magyar Köztársaság feliratú forgalmi engedélyek, így kisebb pánikot okozott, hogy az új, a Magyarország feliratú forgalmikat eredetileg csak április másodikától lehetett kiadni.</p>
<p>A Közigazgatási és Elektronikus Közszolgáltatások Központi Hivatala (KEK KH) illetékesei csak csütörtökön kaptak jelzést arról, hogy egyes okmányirodákban a készletnyilvántartás adataival ellentétben hiány alakult ki a forgalmi engedélyekből, ami valószínűsíti, hogy az okmányirodák nem vezetik napra készen a nyilvántartást.</p>
<p>A lap megtudta, hogy a héten minden okmányirodába kiszállítják a szükséges készleteket, és március 26-ától - az eredeti tervhez képest egy héttel korábban - megkezdődhet a Magyarország felirattal ellátott forgalmi engedélyek kiadása.</p>
<p>Magyarország felirattal ellátott forgalmi engedélyek kiadását a KEK KH április 1-jétől tervezte, hogy a a régi készletek kifussanak és így csökkentsék a költségeket, ám a nagy forgalmú okmányirodák készlete hamarabb fogyott ki a vártnál.</p>
<p>Az új okmányok azt követően váltak szükségessé, hogy a Parlament döntése értelmében Magyar Köztársaságról Magyarországra változott hazánk elnevezése. Nemcsak a forgalmi engedélyek, de többek között az útlevél, a személyi igazolvány, a lakcímkártya, a vezetői engedély is megújul.</p>
<p>Forrás: Világgazdaság</p>