<P>Jelen állás szerint július 1-től Szlovénia autópályáit csak éves vagy féléves matrica megvásárlásával használhatjuk majd. Az 55 eurós éves vagy a 35 eurós féléves matrica megvásárlásával sokat spórolhatnak ugyan azok, akik az év folyamán gyakran utaznak Szlovéniában, azonban a csak évente egyszer ide utazók vagy átutazók számára kb. 5000 Ft-tal fog többe kerülni a szlovén pályahasználat, mint idáig. Az Európai Bizottság már kérte a szlovén kormányt, hogy mérlegelje egy tíznapos tranzitdíj bevezetését.</P>
<P>A kormány a matricák bevezetésével fel akarja számolni a nagy közlekedési dugókat a pénztáraknál, egyben forráshoz juttatnák a megbénult autópálya-építkezést is.</P>
<P>A 3,5 tonna össztömeget meghaladó tehergépjárműveknek azonban egyelőre marad a régi kapus rendszer, ennek felszámolása és egy műholdas ellenőrző rendszer bevezetése 2009 augusztusára lesz várható.</P>