<p>A Fogyasztóvédelmi Egyesületek Országos Szövetsége (FEOSZ) közleményében hangsúlyozza: az autó törzskönyve sem garancia semmire, hiszen az csak azt bizonyítja, hogy nem lízingcég vagy hitelintézet tulajdonában van a jármű. Hozzáfűzik: ha adó- vagy vámtartozással veszi meg valaki az autót, az APEH - anélkül, hogy vizsgálná az adásvétel érvényességét - jogszerűen lefoglalhatja az autót, és ezt követően csak polgári peres úton érvényesítheti igényét a vevő az eredeti tulajdonossal szemben.<br /> <br /> Az adó- vagy vámtartozásról az okmányirodától lehet felvilágosítást kérni. Annak kiderítéséhez, hogy egy adott gépjármű bírósági eljárás miatt lefoglalás alatt áll-e, a Közigazgatási és Elektronikus Közszolgáltatások Központi Hivatalához kell írásbeli kérelmet beadni, amely körülbelül egy hónapon belül tud választ adni.</p>
<p>Amire szintén csak kellő utánajárás után kaphatunk biztos garanciát, az a kilométeróra állása. Hogy a mutatott szám valóságosságáról meggyőződhessünk, érdemes egy szakszerviztől lekérdezni az ott végzett eddigi javításokat, hiszen javítás esetén rögzíteni kell a kilométeróra állását, amely eltérhet a ténylegesen tapasztalttól. Külföldről behozott gépjármű esetén a Vám- és Pénzügyőrségtől lehet információt kérni, hogy a behozatalkor mennyi volt a kilométeróra állása.</p>
<p>Mindezek után csak egy kérdés merülhet fel bennünk: megvár-e minket a kiszemelt autó, mire mindennek utánajárunk, főleg, addig az egy hónapig, amíg mekapjuk a hivatalos választ a Közigazgatási és Elektronikus Közszolgáltatások Központi Hivatalától.</p>