<p>Ugyanilyen lesz a büntetés abban az esetben is, ha valaki elutasítja az alkoholszonda megfújását. A szigorítások részét képezik a két éve elfogadott közlekedésrendészeti szabályok tervezett, aránylag széleskörű módosításának, amelyeket a belügyminisztérium javasolt.</p>
<p>Azok a sofőrök pedig, akiknek a vérében egy évtized alatt háromszor találnak több, mint egy ezreléknyi alkoholt, illetve kábítószer hatása alatt vannak, véglegesen búcsút mondhatnának az autóvezetésnek. Szigorúbban fogják büntetni az alkoholszonda ismételt elutasítását is.</p>
<p>„Az alkohol és a volán nagyon veszélyes kombináció. Minden részeg sofőr, aki a volán mögé ül, gépkocsiját fegyverré teszi" - jelentette ki újságírók előtt Daniel Lipšic belügyminiszter. Az alkohol egy ezreléknyi határát a vérben a bírósági tapasztalatok alapján határozta meg a tárca.</p>
<p>A tavalyi szlovákiai balesetek mintegy tíz százalékát okozta ittasság. Eddig csak a hivatásos gépkocsivezetők esetében számított ez a dolog bűncselekménynek, s járt érte börtönbüntetés.</p>
<p>Náluk is csak akkor, ha a balesetben másoknak sérülést vagy vagyoni kárt okoztak. Lipšic szerint a szigorításokat rövid időn belül a kormány elé terjesztik, majd a parlamentbe kerülnek. A tárca elképzelései szerint a szigorított szabályok szeptember elsején lépnének érvénybe.</p>
<p><br /> Újdonság, hogy tapasztalt autóvezető felügyelete alatt már 17 évesek is a volán mögé ülhetnének. A szlovák hatóságok a szigorított szabályoktól a balesetek számának csökkenését várják.</p>
<p>Tavaly Szlovákiában közúti balesetek következtében 345 személy halt meg, ami az utóbbi évtizedek legalacsonyabb száma. Ennek ellenére Szlovákia nem teljesítette az EU felé vállalt kötelezettségét, amely szerint tavaly 305-re kellett volna csökkenteni a közúti áldozatok számát.</p>