<p>Az írek gondolnak az ajándékot odacsempésző Mikulásra - vagyis a szomjazó szülőkre - a rétes mellé ugyanis sört, vagy whiskey-t készítenek ki.</p>
<p>Van olyan része a földnek, ahol ilyenkor rekkenő hőség van, nos, ők a szentestét a szabad ég alatt töltik. Ausztráliában nyolc fehér kenguru húzza a Mikulás szánját, Dél-Afrikában kis dobozokban adnak egymásnak az emberek finomságokat, Új-Zélandon pedig a tengerparton piknikeznek sörrel és hideg sonkával.</p>
<p>Érdekes szokás alakult ki Japánban, ahol ugyan csak az emberek 1 százaléka hisz Jézusban, mégis gyakorlatilag mindenki feldíszíti otthonát, s a boltok is ünnepi fényben pompáznak. Náluk Hotei Osho hozza az ajándékot, ők pedig ilyenkor a jó cselekedetre összpontosítanak, például betegeket látogatnak a kórházakban, és segítenek egyéb helyeken, ahol rászorulnak.</p>
<p><b>Nézzünk néhány érdekes tényt a történelemből:</b></p>
<p>1531-ben Németországban került elő az első karácsonyfára vonatkozó írásos utalás.</p>
<p>A karácsonyi énekeket Assissi Szent Ferenc honosította meg a templomokban.</p>
<p>1649 és 1660 között Angliában Oliver Cromwell betiltotta a karácsonyi énekeket. Úgy gondolta, hogy a karácsonynak egy komoly, fennkölt ünnepnek kell lennie, ehhez nem valók az énekek és az összejövetelek. Az ünneplést a szentbeszéd, a prédikáció és az imádkozás jelentette.</p>
<p>A Csendes éj című éneket 1818-ban egy osztrák pap, Joseph Mohr írta. A karácsony előtti napon közölték vele, hogy a templom orgonája eltörött és Szentestére nem készül el. A pap bánatos lett, és mivel a karácsonyt zene nélkül nem tudta elképzelni, úgy döntött, ír egy dalt, amelyet a kórus előadhat. Leült és megírt három versszakot. Később ebben a kis ausztriai templomban hangzott fel először a Stille Nacht.</p>
<p>Az első karácsonyi üdvözlőlapot 1843-ban nyomták, Sir Henry Cole részére. Nagyon elfoglalt ember volt, aki időt akart nyerni karácsonyi leveleinek megírása során, viszont érdekeltsége fűződött a postai hálózat bővítésében is. Csak az 1860-as évek során terjedtek el a képeslapok, az olcsóbb nyomdai megoldások bevezetésével.</p>
<p><b>A szaloncukor története</b></p>
<p>Tom Smith, egy londoni édességbolt tulajdonosától származtatható a szaloncukorhoz hasonló bonbon. Tom 1840-ben franciaországi utazásán vette észre az összecsavart papírba csomagolt különböző édességek választékát. Ezek a bonbonok nagyon népszerűek voltak, ezért elhatározta, hogy lekopírozza azokat. Főként fiatal férfiak vásárolták aztán tőle az édességet szerelmük részére. Ez adta az ötletet, hogy Tom kis "szerelmes mottóval" ellátott papírcédulákat helyezzen a csomagolás belsejébe. 1846-ban a karácsonyt is célba vette: a cukorka helyett kis játékok, apróságok becsomagolásával is próbálkozott. Az ötlet és a csomagolási mód aztán elterjedt, például a mai szaloncukornak megfelelő édesség formájában.</p>
<p>Nálunk pedig Hegyesi József szakács 1891-ben már 17 féle szaloncukrot készített.</p>
<p><b>Karácsony a gyermek Jézussal és tűzszünettel</b></p>
<p>1914-ben Szenteste éjszakáján éjfélkor hirtelen megszűntek a lövések a német lövészárkokból. Egy német rézfúvós zenekar karácsonyi énekeket kezdett játszani. Korábban, karácsony reggelén a német katonák kimásztak az árkokból, közeledtek a szövetséges vonalakhoz, miközben ezt kiabálták: Merry Christmas! (Boldog Karácsonyt!). A szövetséges katonák először trükknek vélték az eseményt, de hamarosan ők is előjöttek az árkokból és kezet ráztak a németekkel. A tűzszünet néhány napig tartott, a katonák cigarettát és karácsonyi pudingot osztogattak ajándékul egymásnak, énekeltek, sőt még fociztak is.</p>
<div style="background-color:#ffffff;"><span class="hirlevelDatum">És végezetül egy szép legenda az ezüstfüzérről</span>
<p>A karácsonyfán csillogó ezüstfüzér egy asszonynak az ismertetőjele, akinek a férje meghalt, ezért egyedül nevelte fel gyermekeit. Keményen kellett értük dolgozni és számukra boldog karácsonyt biztosítani. Egyedül díszítette fel a karácsonyfát is, hogy meglepje a gyerekeket. Sajnos a pókok észrevették a fát és ágról ágra haladva körbefonták hálójukkal. A gyermek Jézus meglátta a fát és tudta, hogy a család karácsony reggelén felkelve megsemmisítené azt. Ezért a pókhálót kicserélte csillogó-villogó ezüstfüzérre.</p>
</div>
<p>&nbsp;</p>
<p>&nbsp;</p>