<P>Bár a nulla tolerancia bevezetése óta (ha elszíneződik a szonda, helyben elveszik a jogosítványt) az ORFK adatai szerint drasztikusan csökkent az ittas vezetésen ért autósok száma, a közlekedésbiztonság javítása érdekében a rendőrség további szigorításokat kezdeményez - értesült a Népszabadság.<BR><BR>Jelenleg 0,8 ezrelékig szabálysértés, a fölött bűncselekmény az ittas vezetés. A rendőrség szeretné elérni, hogy a bűncselekmény értékhatárát szállítsák le 0,5 ezrelékre. Emellett a rendőrség tervei szerint a jövőben az elektronikus légalkoholmérők által kimutatott érték és nem az orvosi vizsgálat (vérvétel) alapján szabnák ki a bírságokat, s döntenének arról is, hogy mennyi időre vonnák be a jogosítványt.<BR><BR>Másik terv szerint, ha valaki nem hajlandó megfújni a szondát - nem cipelnék akár erőszakkal is vérvételre -, azt úgy tekintené a rendőrség, mintha ittasan vezetett volna, és az ilyenkor kiszabható maximális büntetést kapná: 150 ezer forint pénzbírságot és hat hónapra bevonnák a jogosítványát.<BR><BR>Míg Európa más országaiban az ittasan balesetet okozók aránya négy-öt százalék közüli, addig Magyarországon a halálos kimenetelű és a személyi sérüléssel járó közlekedési balesetek 13-14 százalékát okozzák ittasan. Ha itthon sem haladja majd meg az öt százalékot az ilyen balesetek aránya, a rendőrség fogja kezdeményezni a szabálysértés eltörlését, s akkor majd egy pohár sör vagy bor nálunk sem számít majd jogsértésnek - mondta Komáromi Endre az ORFK közlekedésrendészeti főosztályvezetője.</P>
<P>Forrás: vezess.hu</P>