<p>Az új szlovákiai rendszer szerint a 3,5 tonnánál nehezebb járművek tulajdonosainak fizetniük kell az autópályák, a gyorsforgalmi és az első osztályú utak használatáért. Peter Halabrín, a szlovákiai teherfuvarozókat tömörítő CESMAD érdekvédelmi szervezet igazgatója szerint ezért vagy kerülni fognak Magyarország felé a Kassa és Pozsony közötti szakaszon, vagy jelentősen emelik az árakat.</p>
<p>A pozsonyi Új Szó számpéldája szerint míg eddig egy 12 tonnás kamionra, amely egész évben csak Pozsony és Zsolna között közlekedett, 907 euró értékű éves matricát kellett venni, addig januártól ez a 16 ezer eurót is meghaladhatja.</p>
<p>Ilyen feltételek mellett a Kassáról induló kamionok várhatóan Magyarországon át fognak Csehországba vagy Németországba menni, hiszen Miskolcnál felhajthatnak az autópályára, amelyről csak Németországban kell lejönniük. Sőt egy kassai kamionnak olcsóbb lesz Budapesten át Pozsonyba jutnia, mint a hazai utakon.</p>