<p>Mi magyarok, december hónapban a legtöbbször a romániai események kapcsán voltunk „érdekeltek”, ekkor került sor ugyanis közvetlen szomszédunkban a Ceauşescu-diktatúra megdöntésére és az azzal járó emlékezetes és sajnos cseppet sem vértelen eseményekre.<br />A romániai forradalom kiindulópontja az erdélyi Temesvár volt, ahol december 15-én magyarok és románok ezrei próbálták megakadályozni, hogy elhurcolják otthonából a rendszerrel bátran szembenálló Tőkés László református püspököt. A felkelők másnap és harmadnap is összegyűltek itt és Aradon, de a fegyveres erők belelőttek a tömegbe. A tiltakozó mozgalom végül átterjedt más területekre és december 21-én Bukarestre is, ahol szintén véres jelenetek zajlottak le. A tömegharag végül december 25-én tetőződik a diktátor és neje, Elena ellen, a hírhedt párost kivégzik. Ezzel Románia lett az egyelten olyan keleti tömb-béli állam, ahol nem „bársonyos” forradalom útján került sor a rendszerváltásra. Hazánk természetesen azonnal szolidaritásának adott hangot nemcsak szavakban, hanem segélyszállítmányok és erdélyi menekültek befogadása révén.<br />Nem mellesleg december 25-én jön lére az RMDSZ is, mint a romániai magyarok legfőbb érdekképviseleti szerve, ahol tiszteletbeli elnökké Tőkés Lászlót nevezik ki.</p>
<p>Más helyeken, így Csehszlovákiában szerencsére békés úton kerülnek a lemondott rezsim helyére olyan jelentős rendszerváltó értelmiségiek, mint Václav Havel, vagy a ’68-as nemzedék nagy „öregje” Alexander Dubček. A világpolitika szempontjából igen fontos események is történnek e hónapban. A két „szupernagyhatalom” emblematikus figurái, id. George Bush és Gorbacsov között találkozóra kerül sor Málta szigetén. A Föld „két legjelentősebb embere” Kelet-Európa és a fegyverleszerelések ügyében jutnak egyezségre.</p>
<p>Mindeközben hazánkban december 5-én 10 %-kal leértékelik a forintot, 16-án háromnapos látogatásra érkezik hozzánk Helmuth Kohl, német szövetségi kancellár, hogy a reformfolyamatokról és a demokratikus jövőről tárgyaljon, december végére pedig a választásokra való tekintettel feloszlatja magát az Országgyűlés.</p>
<p>Némi képzavarral az élet decemberi „napos oldalára” átevezve, hazánkban e hónapban is sokan dúdolják Vincze Lilla és a „konkurens” Zoltán Erika slágereit, vagy épp táncolnak a népszerű lambada a ritmusára.<br />A hangulat persze szilveszterkor tetőzik, ahol a Benny Hill-show mellett Szimat Szörény (a szupereb), Vágó István, Tahi-Tóth László, Gálvölgyi, „RózsaGyuri” szórakoztatnak bennünket. Persze Peterdi Pál Tücsök és Bogár, valamint Árkus József Szuperbola című klasszikus sorozatának szilveszteri kiadása és az ugyancsak elmaradhatatlan Szeszélyes évszakok Antal Imréje és Kudlik Julija is feltűnik a képernyőkön. Utóbbi kettő például ekkor járja el a különféle kívánságműsorok máig népszerű apacs és jódli táncát. De Pécsi Ildikónak is ekkor vall szerelmet Antal Imre a híres „erkély-jelenetben”.</p>
<p>Decemberben olyan nevezetességek távoztak az élők sorából, mint az abszurd dráma nagy alakja Samuel Beckett, aki a Godot-ra várva című művével vált halhatatlanná, vagy Andrej Szaharov, a Nobel-békedíjas orosz tudós, magyar „részről” pedig az Aranycsapat legendás hátvédje, Lantos Mihály.</p>
<p>A decemberi mozik számos, mára már klasszikussá érett filmmel lepték meg mintegy karácsonyi ajándékul a rajongókat. A korszak szinte minden jelentős sztárjával találkozhatott, aki e hónapban mozijegyet vett: Sylvester Stallone, Kurt Russel, Chevy Chase, Tom Cruise, Michael Douglas vagy épp Danny de Vito is feltűntek a vásznon olyan legendás filmekben mint a Tango és Cash, a Karácsonyi vakáció, a Született július 4-én, a Rózsák háborúja vagy az Oscar-díjas Miss Daisy sofőrje, melynek címszereplője nem más volt, mint a mai napig is aktív sztár: Morgan Freeman.</p>