<p>Fellegi Tamás nemzeti fejlesztési miniszter pénteken nyújtotta be javaslatát a parlamentnek, mely – egyebek mellett - azt tartalmazza, hogy 2011-től a közlekedési alapismeretek elsajátítását nem csak tanórákon a padban ülve tehetjük meg, hanem otthonról is, a távoktatás módszereivel. A tanuló pedig szabadon választhatna a két oktatási módszer között.</p>
<p>A javaslat emellett a jövőben szakirányú műszaki felsőfokú oktatási intézményekhez rendeli egyes szakemberek, így a járművezetők képzésében résztvevő szakoktatók, vizsgabiztosok és iskolavezetők képzését. Az eddigiekben élethosszig megszerzett jogosultsággal szemben pedig időszakos továbbképzési és vizsgakötelezettséget írna elő ezen oktatók és vizsgabiztosok számára.</p>
<p>Az előterjesztés rendelkezik a reklámtáblák visszaszorításáról a közutak mentén.&nbsp; A javaslat koncepciója szerint ugyanis a közutak mentén túlzott mennyiségben és méretben feltűnő reklámtáblák a járművezetők figyelmét elterelve balesetveszélyes helyzeteket okozhatnak. Ezért határozott kormányzati szándék ezek érezhető megrostálása a kihelyezés engedélyhez kötésével, a szabályszegés szankcionálásával.<br /> <br /> A mostani módosítás megtiltja a láthatóságot akadályozó, a közlekedés biztonságát veszélyeztető jelzések, berendezések kihelyezését a közút területén, a közút mellett és felett (villany- és telefonoszlopokon). <br /> <br /> Meghatározzák ugyanakkor az indokolt kivételeket is, így például a benzinkutak cégjelzéseit és üzemanyagárakat tartalmazó tábláit, valamint az 50-100 méteren kívül elhelyezett, legfeljebb 4 négyzetméter felületű táblákat. A jelzések és berendezések a továbbiakban kizárólag közútkezelői hozzájárulás birtokában lennének kihelyezhetők, ellenkező esetben az útkezelő a táblát a tulajdonos költségére eltávolíttatná. <br /> <br /> A rendelkezés hat hónapos türelmi időt hagy a tilalomba ütköző reklámhordozók felszámolására. Ezt követően a közlekedési hatóság - akár ismételten is - 500 ezer forintos bírságot szabhat ki annak az ingatlannak a tulajdonosára, amelynek területén a tárgyat elhelyezték.</p>