<P>Október 22-re tűzték ki a horvát és a magyar autópálya összeköttetését jelentő Mura-híd átadásának időpontját – közölte kedden az MTI érdeklődésére Fazakas Orsolya, a Nemzeti Infrastruktúra Fejlesztő Zrt. kommunikációs vezetője. Várhatóan a két ország kormányfője együtt adja át a közös beruházásban megépült átkelőt, ami Zrínyi Miklós nevét viseli majd.</P>
<P>A 216 méter hosszú Zrínyi-hidat a magyar Uvaterv tervei alapján építette meg a feladatot nemzetközi tenderen elnyert horvát Hidroelektra Niskogradnja részvénytársaság. A 8 millió euróba (mintegy 2 milliárd forintba) kerülő munkálatok a múlt év júliusában kezdődtek, a beruházást fele részben a magyar, fele részben a horvát állam finanszírozta.</P>
<P>Az avatást követően most már valóban megszakítás nélkül, végig autópályán utazhatunk Budapest és az Adria között.</P>