<P>A Vodafone ügyfelei már augusztus elejétől élvezhetik az alacsonyabb és egyforma percdíjakat, de a Pannon és a T-mobile sem vár szeptember végéig, hanem augusztus 29-től eleget tesz az EU azon szabályozásának, mely szerint az egész Unió területén azonos roaming-díjakon lehessen mobiltelefonálni.</P>
<P>A magyarországi ügyfelek számára ezentúl mindhárom szolgáltatónál <B><I>70,80 Ft lesz a fogadás</I></B>, illetve <B><I>144 Ft a híváskezdeményezés díja</I></B> percenként, míg eddig 95-115 Ft-ért fogadhattunk, és 252-279 Ft-ért indíthattunk hívásokat.</P>
<P>A mobiltelefonról belföldről hívott külföldi számok díjaira az uniós rendelet nem vonatkozik, csakúgy, ahogyan az EU-n kívüli külföldi országokra érvényes roaming-díjak sem változnak a rendelet nyomán.<BR><BR>A rendelet a 27 tagú Európai Unió valamennyi mobilszolgáltatójára vonatkozik, de nem érinti az unión kívüli roamingolás költségeit. A rendelet nem szabályozza az SMS- és MMS-díjakat.</P>
<P>Amennyiben külföldről hív az ügyfél egy hazai számot, és a hívott itthon tartózkodik, akkor csak a híváskezdeményezés roaming-díját kell kifizetnie a hívó félnek, de ha a hívott fél is külföldön van, akkor a hívásfogadásértneki is fizetnie kell.</P>
<P>Az uniós roaming-rendelet az elkövetkező évekre további díjcsökkentést tesz kötelezővé. Jövő nyáron a hazatelefonálás a jelenlegi euró árfolyamon 138 forintba, 2009-ben pedig 129 forintba kerül, míg a külföldön történő hívásfogadásért 2008-ban 66 forintot, 2009-ben pedig 57 forintot lehet majd elkérni.</P>
<P>További információkért, az SMS, MMS, vagy EU-n kívüli országokra vonatkozó díjakért ajánljuk a szolgáltatók saját honlapján való tájékozódást.</P>