<p>A zöld szervezet keddi, MTI-hez eljuttatott közleményében hangsúlyozza: a kormány programja előirányozza többek között a fűtéskorszerűsítés támogatását, a tehergépkocsik kilométer- és szennyezésarányos útdíjának bevezetését, az elavult autóbuszok cseréjét, a dízeljárművek felszerelését részecskeszűrőkkel, továbbá olyan városi övezetek létrehozását, ahová csak a szigorú környezetvédelmi követelményeknek megfelelő járművek hajthatnak be.</p>
<p>&nbsp;&nbsp;&nbsp; Lukács Andrást, a Levegő Munkacsoport elnökét idézve hozzáfűzik: üdvözlik a kormányhatározatot, amely szinte minden olyan intézkedést tartalmaz, amelyek bevezetését a Levegő Munkacsoport már évek, évtizedek óta szorgalmazza.</p>
<p>&nbsp;&nbsp;&nbsp; A munkacsoport kifejti: a részecskeszennyezés, amely elsősorban a közlekedésből, a fűtésből és egyéb energiatermelésből kerül a levegőbe, évente közel 16 ezer ember idő előtti halálát okozza, és több mint 10 millió betegen eltöltött napért felelős hazánkban.</p>
<p>&nbsp;&nbsp;&nbsp; A Levegő Munkacsoport bízik benne, hogy a kormányhatározat nem marad "írott malaszt", hanem a hamarosan a gyakorlatban is végrehajtják - olvasható a közleményben.</p>
<p><i>Forrás: MTI</i></p>