<p>Hazánkat egyedül Szerbia, Horvátország és Ukrajna irányába lehet téli gumi nélküli autóval elhagyni. Tavaly ősztől <b>Romániában</b> is kötelező a téli abroncs használata havas-jeges útviszonyok esetén. Szlovákiában, Szlovéniában és Ausztriában is hasonló a helyzet. Eltérés a különböző országok között, hogy pontos dátumok közötti időszaktól, vagy csak az időjárás miatti útviszonyoktól teszik függővé azt, hogy csak téli gumival autózhatunk vagy anélkül.</p>
<p><b>Ausztriában</b> mindkettőt figyelembe veszik. A személyautóknak és 3,5 tonna megengedett össztömegig a könnyű haszonjárműveknek 2008 óta kell átállni téli gumira, november 1. és április 15. között. A szabályozás értelmében téli útviszonyok esetén az autó csak téli abronccsal vehet részt a közlekedésben, tehát hideg, de száraz időben elvileg megfelel a nyári is. A téli útviszonyok megítélését nem bízta az autósokra a jogalkotó, hó és latyak, sár illetve jég esetén kötelező téli gumit használni.</p>
<p><b>Romániában</b> havas-jeges útviszonyok esetén kötelező a téli abroncs használata. Ez azt jelenti, hogy akár októberben vagy májusban is, ha hó, jég vagy latyak borítja az utakat.</p>
<p><b>Szlovéniában</b> november 15. és március 15-e között kell téli gumival járni, <b>Szlovákiában</b> pedig akkor, ha hó, jég vagy jegesedés nehezíti meg a közlekedést. Természetesen - a hólánccal ellentétben - ezekben az országokban sem elég a hajtott kerekekre téli abroncsot szerelni, a pótkeréken kívül mind a négy keréken kötelező. <b>Németországban</b> sem időszaktól, hanem az utak csúszósságától függően kötelező téli gumin autózni, 2010 óta.</p>
<p>Az <a href="http://www.euvonal.hu/index.php?op=kerdesvalasz_reszletes&amp;kerdes_valasz_id=1558" target="_blank">alábbi weboldal</a> tájékoztatást nyújt a többi ország szabályozásáról, bár a táblázat még kicsit hiányos, pl. Szlovákia esetében.</p>
<p>Fontos tudni, hogy az abroncs más országokban is csak akkor minősül téli guminak, akár téli, akár négyévszakos, ha oldalán <b>M+S jelölés</b> van és a radiálgumi profilja legalább 4 mm. A hópihe a gumi oldalfalán önmagában nem elég és négy milliméteres mintázat alatt a gumi nyárinak számít.</p>