<p><strong>Nemrég egy lelkes fiatal pár hívott fel minket, s pár nap múlva már ott ültek nálunk, s az együttműködésről beszélgettünk. Rakonczay Viki és Gábor. a volt soproni egyetemista pár, akik a Tűzhangyával már átszelték az óceánt, most új tervükhöz kerestek partnereket. A kétszemélyes kalandon felbuzdulva Gábor elhatározta, hogy egyedül vág neki az Atlanti-óceánnak. Ez nemcsak magyar, de világelsőség is lesz. A házaspár első 51 napos útjukért megkapta a National Geographic Adventure az év kalandja díjat, majd Londonban a Guinness World Records kitüntetést.</strong></p>
<p><img width="300" height="280" alt="" src="parameters/k-v/documents/oecms/2011/rakonczay_utvonal_01.jpg" style="border-image: initial; margin-left: 10px; margin-right: 10px; float: right;" />Az új expedíció most vasárnap, vagyis 2011. december 18-án indult el Portugáliából a Kanári-szigetek felé, ahonnan a Karib-szigetek felé (Antigua) hajózik át az óceánon.  Az egyszemélyes óceánjáró kenut, a Vitézt, Fa Nándor tervezte, s e jeles jármű eljuttatása a célpontba lett a mi feladatunk. Persze a kenuszállítás különben sem mindennapos feladat nálunk, de egy ilyen különleges hajó elszállítása, s az, hogy ezzel támogathatjuk ezt a nem mindennapi fizikai és szellemi – lelki teljesítményt, nagy örömmel töltött (és tölt el) minket. Persze azonnal igent mondtunk. Így lettünk a Rakonczay team támogatói.</p>
<p>Gábor a tervek szerint 80 nap alatt fogja megtenni az utat 7,5 méter, 1,2 méter széles kenujában.  Az első szakaszt a Karib-szigetekre 20 nap alatt tervezi megtenni, napi 14 – 15 óra evezéssel és 4 -5 óra alvással számolva. A maradék időben pihen, eszik, vizet készít, tisztálkodik és a navigációval foglalkozik. Ez nemcsak fizikailag jelent hihetetlen megterhelést, de pszichikailag is embert próbáló feladat. Ráadásul az egyedüllét olyan lelki terhet ró az emberre, amire külön is fel kellett az út előtt készülni, hiszen az előző óceán átevezés során a házaspár egymásra támaszkodhatott.</p>
<p>Természetesen Gábor és Viki folyamatosan tartják a kapcsolatot egymással műholdon keresztül, így Gábor mindig rendelkezik a szükséges meteorológiai információkkal. A hajón természetesen van GPS, de azért a hagyományos navigációs eszközök és papírtérképek sem hiányoznak – biztos, ami biztos. A hajó energiaellátást napelem biztosítja.</p>
<p>Tehát az első 1600 km-es szakasz vasárnap kezdetét vette. Természetesen folyamatosan tartjuk a kapcsolatot Viktóriával, aki megosztja velünk az aktuális híreket és történéseket. Hírlevelünkben az elkövetkező hónapokban, egészen a – reményeink szerint a terveknek megfelelően – április 10. megérkezésig rendszeresen beszámolunk arról, hol tart és hogy van Rakonczay Gábor és óceánjáró kenuja, a Vitéz.</p>
<p>Jó szelet kívánunk!</p>
<p><img width="600" height="317" alt="" src="parameters/k-v/documents/oecms/2011/rakonczay_gabor_vitez_kenu.jpg" /></p>