<p>A leglényegesebb változás a <strong>szlovák rendszerben</strong>, hogy 2014. január 1-jétől a korábbi díjköteles úthálózat 234 kilométernyi újabb díjköteles szakaszokkal bővül. A pozsonyi elkerülőutak (D1-es és D2-es) szintén díjkötelesek lesznek.</p>
<p>Szintén fontos, hogy az EURO 3 és EURO 4 osztályba sorolt járművek egy közös, az EURO 3, 4 csoportba lesznek besorolva, az EURO 5-ös és ennél magasabb emissziós osztályba tartozó járművek különálló, EURO 5, 6 és EEV csoportba kerülnek majd. Azon járművek üzemeltetői, amelyek az elektronikus útdíjrendszerben jelenleg a közös EURO 4, 5, EEV emissziós csoportba vannak regisztrálva, a megváltozó rendelet folytán kötelesek a regisztrációs adataikat haladéktalanul, de legkésőbb 2013. december 31-ig módosítani a szlovák SkyToll-nál.</p>
<p>Újdonság, hogy a díjköteles utak országos hálózata 2014. január 1-jétől városok és községek belterületén kijelölt 985 kilométernyi díjköteles útszakasszal is bővül. Ezeken csak az áthaladó (tranzitáló) tehergépjárművek után kell fizetni. A szlovák útdíjrendszer fejlesztői érdekes megoldást alkalmaznak annak meghatározására, hogy mely járművek számítanak áthaladónak, s melyek célforgalmasnak: aki egy település meghatározott bevezető útján belterületre való beérkezése után 45 percen belül (meghatározott útvonalon) elhagyja a lakott területet, az tranzitálónak minősül. Aki 45 percnél több időt tölt a városban vagy községben, azt célforgalmasnak tekinti a rendszer, s ez utóbbi esetben nem szed díjat.</p>
<p>További változás még, hogy százalékos útdíjtarifa-engedményrendszert vezetnek be, melyre egy adott kilométerszám fölött lehet jogosultságot szerezni.</p>
<p><strong>Ausztriában</strong> is emelkednek a 3,5 t megengedett legnagyobb össztömeget meghaladó járművek után fizetendő úthasználati kilométerdíjak. 2014. január 1-től átlagosan <strong>8-9 százalékos emelkedés</strong> várható.</p>
<p><em>Forrás: mkfe.hu</em></p>