<p>"Az üzemeltetési tapasztalatok szerint a tehergépjárművek erősen elhasznált abroncsaikkal nagy hóban nem képesek a biztonságos közlekedésre. Így balesetet okozhatnak, keresztbe fordulhatnak az úton, vagy megállhatnak a sávjukban, ami fennakadásokhoz, torlódásokhoz, közlekedési káoszhoz vezethet" - így hangzik a minisztérium indoka a törvény módosítása mellett, amely kopott gumikat feltételez a fuvarozók járművein.</p>
<p>Karmos Gábor, a Magyar Közúti Fuvarozók Egyesületének főtitkára szerint részben igaza van a tárcának, részben téved. "A nemzetközi teherszállításban részt vevőket Nyugat-Európába be sem engednék megfelelő gumik és felszerelés nélkül, ők jó gumikkal közlekednek. Más a helyzet a belföldi fuvarozókkal, akiknek nagyon visszaestek a megrendeléseik. Sokan az önköltség alatt szolgáltatnak, ezért egyeseknek sajnos nem jut ilyen beruházásra."</p>
<p>Az érdekvédő úgy véli, szélsőséges havazáskor valóban célszerű félreállítani a kamionokat, kisebb hóesésnél azonban kimondottan jó, ha a nagyobb tömegű járművek széttapossák a havat a személyautók előtt. Karmos szerint ilyen időben hasznos úton hagyni őket.</p>
<p>Persze az sem biztos, hogy nagy havazás esetén lesz hová terelni a kamionok százait. Karmos szerint nemhogy a kulturált parkolók, hanem egyáltalán a parkolók hiányoznak a hazai utak mellől. A fuvarozók képviselői ezért máris elkezdtek lobbizni az e-útdíjból majd befolyó százmilliárdok ez irányú hasznosítása érdekében.</p>
<p>Tisztában van ezzel a problémával az autópálya-kezelő is, amely uniós százmilliókból 2013-tól parkolóbővítő építkezésekbe kezd.</p>
<p>Szintén gondot jelenthet a megvalósítás: egy-egy komolyabb teherforgalommal terhelt útról a kamionokat gyorsan nem képes egyedül eltüntetni az ÁAK.  "A rendőrség segítségét fogjuk kérni. Megoldás lehet - külföldi példák alapján -, ha a hatóságok ebben az időszakban már az országba sem engedik be a külföldi tehergépjárműveket" - így az autópálya-kezelő.</p>
<p><i>Forrás: vezess.hu</i></p>