<P>Az Országos Balesetmegelőzési Bizottság és a látszerész szakma közös, még alakuló tervezete szerint a jövőben jogosítványunk megszerzésénél/megtartásánál sokkal szigorúbban vennének figyelembe, hogy mennyire jó a látásunk vagy sem. Például balesetek után ugyanúgy végeznének látásvizsgálatot, mint most szondás alkoholellenőrzést. Emellett szükségesnek tartják, hogy a jogosítványban minden esetben tüntessék fel, ha a tulajdonosa csak szemüvegben vezethet. </P>
<P>A szakemberek szerint ugyanis sok balesetet lehetne így elkerülni, hiszen sokan látási zavarokkal vezetnek. Szemészeti orvosi segítséggel viszont majdnem minden jogosítvánnyal rendelkező megfelelhet a biztonságos vezetéshez szükséges kritériumoknak.</P>Az időben felfedezett szemromlással számos későbbi látási probléma megelőzhető, csökkenthető. Ezért a Magyar Látszerész Szövetség az Országos Balesetmegelőzési Bizottság támogatásával minden évben meghirdeti a látás hónapját, amely idén októberben van. Ennek megfelelően az országos akcióban részt vevő 300 vizsgálati ponton ingyenes látásvizsgálatban és szaktanácsadásban részesülnek az érdeklődők, melyről az akció honlapján (<U><A href="http://latasellenorzes.hu/" target=_blank>latasellenorzes.hu</A></U>) nyújtanak részletes tájékoztatást az érdeklődőknek. 