<p>Ha a vezetői engedély tulajdonosa csak a fényképes oldalon szereplő, 4(b) alatt futó dátumra koncentrált, és a hátoldalon szereplő "kategória érvényességet" jelölő időpontról (B 11-gyel jelzett oszlopa a táblázatnak) fogalma sem volt, a törvény nem ismerése nem mentesít a büntetés alól.</p>
<p>Az ORFK szerint a vezetői engedélynek két funkciója is van, ezért szerepel rajta kettő, rendszerint eltérő dátum. Az első oldal a személyazonosítás célját szolgáló okmány érvényességi idejét, míg a második oldal a vezetési jogosultság időtartamát tartalmazza. Más lejárati idő vonatkozik a személyire és más a vezetőire.</p>
<p>Az első oldalon szereplő év-hó-nap azt jelzi, meddig alkalmas a plasztik-lapocska személyazonosságunk igazolására. (A kiállítástól számított tíz évig, 70 év felett határidő nélkül.) A hátoldalon szereplő időpont viszont a kategóriára megállapított érvényességet, vagyis a vezetési jogosultság fenntartásához szükséges orvosi vizsgálat esedékességének időpontját jelzi. Ez - az orvos véleményétől függően - például két év is lehet.</p>
<p>Minden egyes alkalommal, amikor a jogosítványt megújítják, a személyazonosításra szolgáló határidő is újrakezdődik az érvényesítés napjától. Ebből adódóan nem fordulhat elő az a helyzet, hogy a jogosítvánnyal vezetni még lehet, személyi azonosításra viszont már nem használható.</p>
<p>A rendőri intézkedés során az, aki nem rendelkezik érvényes jogosítvánnyal helyszíni bírság esetén 3-tól 20 ezer forintig, míg szabálysértési feljelentés esetén harmincezer forintig terjedő pénzbüntetésre számíthat.</p>
<p>Az autósok zöme az utolsó napokban veszi csak észre, hogy lejár a jogosítványa, ám a megszigorított orvosi vizsgálat miatt akár egy-két hónapot is várni kell az eredményekre, addig pedig nem vezethetnek. Maga az orvosi vizsgálat jelen állás szerint ötezer forintba kerül, hozzá az illetékbélyeg 4000 forint</p>
<p>Forrás: Nyugat.hu/Pénzcentrum.hu</p>