<p>Az alapítvány a közelmúltban történt sorozatos balesetek nyomán egy olyan prototípusrendszer fejlesztésébe kezdett, amely kizárja, hogy az autós véletlenül az ellenkező irányból hajtson rá az autópályára, s ez a technológia szándékosság esetén is alkalmas a szabályosan haladó gépjárművek figyelmeztetésére.</p>
<p>&nbsp;A prototípusról annyit közöltek, hogy a rossz irányból való felhajtást az útburkolatba süllyesztett, az egyik oldalról könnyen benyomódó, míg a másikról akadályt képező mechanikus eszközzel akadályoznák meg. A jó irányból érkező jármű előtt az elem észrevehetetlenül benyomódik, míg a rossz irányból érkező autó esetében olyan, mint egy fekvőrendőr. Ez kellő figyelmeztetést jelent az eltévedt autós számára - véli az alapítvány.</p>
<p>Amennyiben valaki ennek ellenére rossz irányból hajt fel az autópályára, a rendszer vörös fénnyel jelezné a szabályosan közlekedő autósoknak a veszélyt. Ha az ilyen villogókat mozgásérzékelőkkel is ellátják, akkor azok bizonyos útszakaszonként elhelyezve a pályán visszaforduló járművekre is felhívhatják a veszélyt.</p>
<p>Az alapítvány munkatársai közösségi alkalmazásként mobiltelefonos értesítő szoftver kidolgozását is megkezdték, a figyelmeztetés rádiófrekvenciás továbbításának lehetőségeiről egyeztetnének a Nemzeti Média- és Hírközlési Hatóság illetékeseivel is.</p>
<p>Az 1993-ban bejegyzett közalapítvány a fejlesztést saját forrásból finanszírozza. Megfelelő támogatottság esetén a prototípus tesztelését még nyár előtt megkezdhetik.</p>