<p><strong>AUSZTRIA</strong></p>
<p>Kötelező a hóláncot tartani a 3,5 tonna össztömeg feletti személy- és áruszállító közúti járműveken a november 1-től április 15-ig terjedő időszakban. A legfeljebb 3,5 t össztömegű járművek vagy téli gumival, vagy hólánccal a fedélzetükön közlekedhetnek, melyet szükség esetén fel kell tenniük legalább az egyik meghajtott tengely két kerekére ugyanazon a tengelyen.<br />A hóláncoknak meg kell felelniük az ÖNORM előírásoknak. Engedélyezettek más EU-tagállamok CE számmal ellátott hasonló felszerelései. A hóláncokat úgy kell felszerelni, hogy azok befedjék a kerekek teljes felületét, és a hólánc állandóan érintkezzen az útfelülettel. A fenti előírások megsértése esetén a büntetés 5.000 euróig terjedhet. Amennyiben a jármű más úthasználókat veszélyeztet, leállíthatják. A 3,5 tonna össztömeg feletti áruszállító és több mint 8+1 üléses személyszállító közúti járművekre minden évben a november 1-től április 15-ig terjedő időszakban téli gumit kell feltenni, legalább az egyik meghajtott tengely kerekeire. A profilmélységnek legalább az alábbi értékekkel kell rendelkeznie: téli diagonál: 6mm, téli radiál: 5mm. A téli gumiknak az M+S, M.S. vagy M&amp;S jelölést kell hordozniuk. A legfeljebb 3,5 t össztömegű járművek mind a 4 kerekére feltett téli gumiknak az M+S jelölést kell hordozniuk.<br />Lapátot nem kötelező a járműveken tartani.<br />Ugyanazon a tengelyen nem lehet egyszerre különböző típusú (téli és nyári) gumi.<br />A fenti előírások megsértői 5.000 € büntetésre számíthatnak, és a járművet a forgalomból kiállíthatják.</p>
<p><strong>BELGIUM</strong></p>
<p>Nem kötelező a hóláncot tartani a járműben, használata azonban engedélyezett a havas, jeges utakon. <br />A téli gumikon a futófelület mintázatának profilmélysége legalább 1,6 mm kell legyen.<br />A szöges gumik használata általában tilos, azonban a közlekedési miniszter kivételesen, meghatározott feltételek mellet engedélyezheti.</p>
<p><strong>CSEH KÖZTÁRSASÁG</strong></p>
<p>Általánosságban nem kötelező hóláncot tartani a járműveken, azonban minden év november 1-től április 30-ig hóval borított utakon hóláncot kell feltenni a járművekre, amennyiben ezt közlekedési tábla előírja. <br />Szükség esetén legalább egy (pár) hóláncot kell feltenni a meghajtott tengelyre. A hólánccal felszerelt járművek megengedett legnagyobb haladási sebessége 50 km/óra. <br />A fenti előírások megsértése esetén a büntetés 1.500 - 2.500 cseh korona.<br />A legfeljebb 3,5 t megengedett össztömegű személy- és áruszállító járművek esetében kötelező minden éve november 1-től a következő év április 30-ig mindegyik keréken kötelező a téli gumi felszerelése. A gumik bordázatának mélysége legalább 4 mm kell legyen. A gumik jelölése a következő lehet: M+S, M. S. vagy M&amp;S.<br />A 3,5 tonnánál nagyobb megengedett össztömegű személy- és áruszállító járművek esetében a téli gumik használata a meghajtott tengelyen kötelező minden éve november 1-től a következő év április 30-ig a meghajtott kerekeken. A gumik bordázatának mélysége legalább 6 mm kell legyen. A gumik jelölése a következő lehet: M+S, M. S. vagy M&amp;S.<br />A szöges gumik használata tilos.</p>
<p><strong>EGYESÜLT KIRÁLYSÁG</strong></p>
<p>Nem kötelező a hólánc, de használata nem is tilos. Használatát az általános elv szabályozza, hogy “a gumik használatának mindig az adott körülményeknek megfelelőnek kell lennie”, így ne alkalmazzuk, ha pl. nem havas az út vagy ha kárt okozhat az útban.<br />A télik gumik használata nem kötelező. Használatát szintén az általános elv szabályozza, hogy “a gumik használatának mindig az adott körülményeknek megfelelőnek kell lennie”, így ne alkalmazzuk, pl. amennyiben nem havas az út vagy ha kárt tehetnek az útban.</p>
<p><strong> </strong><strong>FRANCIAORSZÁG</strong></p>
<p>Hóláncot nem kötelező állandóan a járművön tartani, azonban havas úton a közlekedési jelzőtábláknak megfelelően alkalmazni kell. A hólánc használata engedélyezett bármely havas úton, évszaktól függetlenül. Használata kötelező az “Équipements spéciaux obligatoires” (B26 sz.) közlekedési táblákkal jelzett útszakaszokon. <br />A hóláncok száma nincs előírva, azonban a leszerelhető csúszásgátló felszerelésnek biztosítania kell a jármű kormányozhatóságát és fékezhetőségét. <br />A hólánc hiánya esetén kiszabható bírság (4. osztály): kb. 135 €.<br />Amennyiben a bírságot nem fizetik ki és nem adnak be mentességi kérelmet 30 napon belül, a bírság összege 375 euróra emelkedik. Egyes esetekben a járművet le is foglalhatják. A téli gumik használatát nem szabályozták külön jogszabályban. Mindazonáltal a B26 táblával jelzett útszakaszokon, ha nem jelzik külön, hogy csak téli gumival lehet közlekedni (“pneus neige admis”), a gépkocsivezetőnek fel kell tennie a hóláncot. A szöges gumi engedélyezett a tömegközlekedési eszközökön és a legfeljebb 3,5 tonna össztömegű áruszállító járműveken. Ez esetben a megengedett legnagyobb sebesség 90 km/óra.<br />A rendőrkapitányságok felmentést (engedélyt) adhatnak a 3,5 tonnánál nagyobb össztömegű áruszállító járművekre is rendkívüli sürgősség esetén, vagy amennyiben azok romlandó élelmiszert vagy veszélyes árut szállítanak. Ezek megengedett legnagyobb sebessége 60 km/óra.</p>
<p><strong>HORVÁTORSZÁG</strong></p>
<p>Kötelező a járművön hóláncot tartani.<br />Az egész országban használni kell “téli időjárás” esetén — ami azt jelenti, hogy legalább 5 cm hó esett, vagy jég borítja az utakat. Kötelező téli felszerelés: egy pár hólánc a meghajtott tengelyen <br />A téli időjárási viszonyok mellett téli felszerelés nélkül közlekedő járműveket és pótkocsikat kitilthatják az utakról. A rendőrség hólánc felszerelésére kötelezheti a gépkocsivezetőket, és olyan helyre irányíthatja őket, ahol ez a felszerelés beszerezhető.<br />A téli felszerelés hiánya esetén kiszabható bírságok:<br />- 6.000 HRK azon cégekre kiróható bírság, melyek a szükséges <br />felszerelés nélkül közlekedtetik járműveiket<br />- 1.000 HRK azon önállóan dolgozó gépjármű- tulajdonosokra,<br />- 150 HRK azokra a gépjárművezetőkre kiszabható bírság, akik nem szereltek fel hóláncot a járműre.<br />Téli időjárási viszonyok esetén a jármű meghajtott tengelyén legalább két téli guminak (M + S) kell lennie, vagy nyári radiál guminak az összes keréken. A gumik mintázata legalább 4 mm- kell legyen.<br />A szöges gumik használata tilos.<br />A téli felszerelés részeként lapátot is kötelező tartani a járműveken.</p>
<p><strong>LENGYELORSZÁG</strong></p>
<p>Nem kötelező a hóláncot állandóan a járművön tartani, azonban havas úton a közlekedési jelzőtábláknak megfelelően alkalmazni kell. Az erre vonatkozó közlekedési táblával jelölt utakon kötelező a hólánc használata. A jelzés alatti táblán jelzik azt is, hogy mely járművekre vonatkozik a hólánc kötelezettség. A megfelelő helyen tábla jelzi az előírás feloldását is. Hólánc használata csak havas utakon megengedett.<br />Ahol használni kell, legalább két meghajtott keréken hóláncnak kell lennie. A fenti előírások megszegése esetén a várható bírság 200 lengyel zloty. Nincs külön jogszabály a téli gumikat illetően, azonban a Közúti Közlekedési Törvény értelmében a járműveket úgy kell felszerelni, hogy a közlekedésbiztonságot ne veszélyeztessék. <br />A szöges gumik használata tilos.</p>
<p> <strong>NÉMETORSZÁG </strong></p>
<p>Általában nem kötelező hóláncot tartani a járművön, azonban havas úton az erre utaló közlekedési jelzőtáblának megfelelően alkalmazni kell.<br />A közlekedési jelzőtáblákkal megjelölt útszakaszokon alkalmazni kell a hóláncot. Nincs meghatározott időszak, de amennyiben a körülmények megkövetelik, a járművet el kell látni hólánccal, téli gumival, hólánccal, ásóval, csákánnyal és vonórúddal vagy vontató kötéllel.<br />A láncot a gépjármű meghajtott tengelyére kell feltenni.<br />Az engedélyezett legnagyobb sebesség hólánccal közlekedő jármű esetében 50 km/h.<br />Amennyiben a hólánc kötelező használatára utasító jelzőtábla utasítását figyelmen kívül hagyják, a bírságot a StVO 49 paragrafusa 3. és 4. bekezdése értelmében állapítják meg.<br />A téli gumik használatát illetően nincs külön jogszabály, azonban mindig kötelező az időjárási viszonyoknak megfelelő felszerelés, és ez a gumikra is vonatkozik.</p>
<p> <strong>OLASZORSZÁG</strong></p>
<p>Nem kötelező hóláncot tartani a járműveken, azonban télen az alpesi hágókon és minden egyéb havas úton a közlekedési jelzőtábláknak megfelelően használni kell, és legalább egy pár hóláncnak kell lennie a gépjárműveken. A fenti előírás megszegése esetén kiszabható bírság 78 - 311 €.<br />Az olasz “KRESZ” 6. cikkelye értelmében a hatóságok kötelesek közlekedési táblával jelezni a csúszásgátló felszerelés (hólánc, téli gumik) felszerelésének kötelezettségét a jeges, havas utakon.</p>
<p> <strong>OROSZORSZÁG</strong></p>
<p>Nem kötelező hóláncot tartani a járműveken. Használatát a gépjárművezető belátására bízzák. Főként az Ural hegységben ajánlott. Nincs a téli gumik használatára vonatkozó előírás. Használatát szintén a gépjárművezető belátására bízzák.</p>
<p> <strong>ROMÁNIA</strong></p>
<p>Nem kötelező a járművön hóláncot tartani, azonban használatuk kötelező, amennyiben az erre vonatkozó közlekedési tábla erre utal, illetve az időjárási viszonyok ezt megkövetelik.<br />Nincs a hóláncok tekintetében külön előírás, azonban tilos hólánc, vagy jóváhagyott csúszásgátló nélkül közlekedni 3,5 t össztömeg feletti gépjárművel havas, jeges úton.<br />A járművön ajánlatos lapátot és egy zacskó homok-só keveréket tartani.<br />A fentiek megszegése 9 büntetőpontot, ill. a minimálbér 10 százalékának megfelelő büntetést von maga után.<br />A téli gumik hólánc helyett használhatók. Mintázatuk legalább 2 mm mélységű kell legyen.</p>
<p> <strong>SPANYOLORSZÁG</strong></p>
<p>Nem kötelező a járművön hóláncot tartani, azonban adott körülmények között hegyvidékeken egyes útszakaszokon kötelező a használata. A téli gumik használatával külön jogszabály nem foglalkozik.</p>
<p> <strong>SVÁJC<br /><br /></strong>Nem kötelező a járművön hóláncot tartani, azonban egyes útszakaszokon - amelyeken a "Hólánc használata kötelező" (“Chaines a neige obligatoires”) tábla ezt jelzi - kötelező a használata. Nincs az alkalmazására kötelezően meghatározott időszak, mivel az Alpokban még nyáron is előfordul havazás. Ugyanazon tengelyen legalább két meghajtott keréken, vagy ikerkerék<br />esetén mindegyik oldalon egy-egy fémből készült hólánc, vagy az útügyi hatóság által engedélyezett (OSR Art. 29), más hasonló anyagból készült hasonló felszerelés kötelező. Amennyiben és ahol kötelező a hólánc, a járművön azonban mégsem használják, a kiszabható bírság összege: 100 svájci frank. A szöges gumi engedélyezett a legfeljebb 3,5 tonna össztömegű járműveken a november 1. - április 30. közötti időszakban.</p>
<p><strong>SZLOVÁKIA<br /><br /></strong>Általánosságban nem kötelező a járművön hóláncot tartani, azonban a járműnek alkalmasnak kell lennie hólánc használatára. <br />A “Snehove retaze” felirattal jelölt utakon a meghajtott tengely legalább két kerekén hólánc használata kötelező.<br />A hólánccal kapcsolatos előírások megszegése esetén a büntetés 60 euróig terjed. Amennyiben emiatt balesetet okoz a gépjármű, a büntetés ennél magasabb lehet, sőt — halálos kimenetel esetén — börtönbüntetést is maga után vonhat.<br />A téli gumik használatát a Közlekedési Minisztérium által kiadott 225/2004 sz . rendelet szabályozza:<br />Ha az úttesten hóréteg vagy jég található vagy deres az út , az M1 és N1 kategóriába tartozó gépkocsikat csak akkor lehet használni forgalomban, ha a jármű összes tengelyén fel vannak szerelve az “M+S”, “MS” vagy “M&amp;S” jelölésű téli gumik. Az M2, M3, N2, N3 kategóriába tartozó járművekre téli gumit kell feltenni legalább egy meghajtott tengelyre november 15 és március 31. között, melyek jelölése “M+S”, “MS” vagy “M&amp;S”.</p>
<p><strong> </strong><strong>SZLOVÉNIA</strong></p>
<p>Kötelező hóláncot tartani a járművön.<br />A téli felszerelés kötelező november 15-től március 15-ig. Ebben az időszakban, amikor az időjárási viszonyok ezt szükségessé teszik, használni kell a hóláncot a meghajtott tengelyeken.<br />A 3,5 tonna feletti járművekre/szerelvényekre előírt minimális téli felszerelés: téli gumik a meghajtott tengely(ek)en, vagy hólánccal ellátott nyári gumik a meghajtott tengely(ek)en. Az állandó négy kerék meghajtású járműveken a hátsó tengelyen kell hóláncnak lennie. Minden járművön kell lapátot tartani. Téli guminak tekintik az “M+S” jelzéssel ellátott, legalább 4 mm bordázatú gumikat. A szöges gumik használata tilos. Nincsenek pontosan meghatározva a fentiek megsértésével járó szankciók. Azonban azokat a téli felszereléssel el nem látott járműveket, amelyek akadályozzák a forgalom áramlását, kitilthatják az utakról, és rendőri eljárás alá vonhatják.</p>
<p><em>Forrás: MKFE</em></p>