<P>A hogyan kérdésre a német Képzési és Kutatási Minisztérium által felkarolt, 76 millió euróba került, négyéves intenzív fejlesztést megtestesítő <B>INVENT</B> (Intelligenter Verkehr und nutzgerechte Technik) projekt igyekezett választ adni még 2005-ben. A projekt célja olyan megoldások, javaslatok s technikák fejlesztése volt, <B>amelyek a közlekedést biztonságosabbá s folyamatossá</B> teszik, <B>csökkentik a dugókat és baleseteket</B>, illetve azok hatásait. </P>
<P>Évekkel ezelőtt bemutatott fejlesztések - mint a dugóasszisztensek, javított navigációs berendezések, az aktív biztonsági berendezések – egy része már meg is valósult. Fékasszisztenst, követésitávolság-tartó tempomatot, sávelhagyás- és gumiabroncsnyomás-figyelőt is már hamarosan rendelni lehet. Nemsokára jönnek a holttereket szemmel tartó kamerák, vagy a sofőr éberségét fürkésző rendszerek.<BR>Tavaly azonban egy újabb, az <B>AKTIV</B> (Adaptive und kooperative Technologien für den intelligenten Verkehr) névre hallgató projekt eredményeit is közhírré tették.</P>
<P>Az új projektben a <B>biztonságra</B> és a <B>járművek</B> egymással vagy az infrastruktúrával való <B>kommunikációjára</B> fektették a hangsúlyt. A legtöbb esetben a járműre szerelt kamerák figyelik a különböző külső jelzéseket illetve veszélyforrásokat. Ilyen a Daimler fejlesztése is, ahol a szélvédő mögé szerelt nagy látószögű dupla kamerarendszer szállítja az aktuális közlekedési helyzet képi információit. Közülük a lámpafelismerő például olyan piros pontokat keres a képen, amelyek kör formájúak. De képes a felvillanó féklámpákat is felismerni, és a vészjelző és a jármű közötti távolságot is észleli a rendszer. <BR>Nagy hangsúlyt fektettek a kereszteződésekben előforduló veszélyforrások, és jelzések észlelésekor való riasztásra is, mivel városokban a legtöbb baleset kereszteződésekben történik. Így például felhívja a rendszer a figyelmet a stoptáblára, vagy a másik kanyarodó járműre. Előre jelzi a veszélyt, és ha a sofőr nem reagál, képes figyelmeztető fékezést produkálni, vagy akár meg is állítani a járművet.</P>
<P>A <B>tehergépkocsikkal foglalkozó kutatások</B> középpontjában a hosszú távú fuvarokat végrehajtó sofőrök munkájának segítése, a balesetek elkerülése áll. A MAN TGX-ben bemutatkozott AGB (aktiv Gefahrenbremsung) különböző algoritmusok segítségével elemzi a helyzeteket, veszély észlelése esetén a fékre lép.<BR>Az IQF-nek (integrierte Querführung) nevzett rendszer a sávban történő mozgást figyeli. Azonban a már rendelhető sávasszisztenshez képest – amely a jármű felfestések közötti mozgását figyeli, és sávelhagyáskor riaszt – ez már többre képes: kanyargós útszakaszokon kiszámolja a szerelvény ideális haladási ívét. Nem a sáv közepén igyekszik tartani a járművet, hanem maximálisan kihasználni a rendelkezésre álló, egyébként szűk haladási folyosót.<BR>A kutatók munkáját dícséri a StaF is (Störungsadaptives Fahren), mely az útépítések mellett való haladást hívatott segíteni. A vontató lökhárítójának jobb oldalára egy lézerszkennert építettek, amely az útépítések/terelések során használt forgalomterelő bójákat érzékeli. A cél, hogy a bójákhoz minél közelebb haladjon a szerelvény, így biztosítva nagyobb teret a kamion mellett a baloldali sávban haladó személygépkocsinak.</P>
<P>A közlekedésben résztvevő járművek kommunikálhatnak egymással, üzeneteket is cserélhetnek – ezek az Ún. CoCarok. A megkülönböztető jelzését használó jármű UMTS (Universal Mobile Telecommunications System) adatokat küld helyzetével együtt a környezetében lévő járműveknek, amelyek felhívják sofőrjük figyelmét a közelgő, és elsőbbséget kérő járműre. De a meghibásodott és vészvillogójával a leállósávban várakozó jármű is informálhatja a körülötte lévő forgalmat helyzetéről és állapotáról.</P>
<P>E sok új fejlesztés hallatán lassan felmerülhet bennünk a kérdés, hogy a technológia ilyen rohamos fejlődésével, a jövőben milyen feladatok maradnak meg vezetés közben a jármű irányítását végző sofőrnek?</P>
<P>&nbsp;</P>