Kezdetben alacsonyabb díjakat vezetnének be, majd mértéke néhány éven belül elérné a nemzetközi átlagot. Az új rendszer bevezetésétől a szállítmányozási tevékenység racionalizálását, a környezetbarát járművek fokozatos elterjedését, valamint az üresen, illetve részben terhelt fuvarozás csökkenését várják.<br />A Közlekedésfejlesztési Koordinációs Központ (KKK) emellett arra is számít, hogy javul a magyarországi, de különösen a helyi, regionális termelők versenyelőnye, hiszen a közelben előállított áruk költsége csökken a nagyobb távolságból érkezőkkel szemben. Elképzelésük szerint az új útdíj bevezetésével nem a fuvarozók – ezzel közvetetten a lakosság – terhei fognak nőni, hanem az időtartamhoz kötött, matricás díjak méltánytalanságát csökkentik. Így mindenki az árucikkek szállításának valós költségét fizeti majd meg.<br /><br />Már öt szomszédos országban is a megtett úttal arányos tarifát kell fizetniük a 3,5 tonna feletti teherjárműveknek. Szlovákiában 2010. január elsejétől vezették be a 3,5 tonna feletti járművekre vonatkozó használatarányos elektronikus útdíjat. Csehországban ugyanekkor szintén három és fél tonnáig terjesztették ki, a 12 tonnát meghaladó teherjárműveknek már 3 éve kötelező elektronikus útdíjat.<br />A KKK a magyarországi útdíjrendszer zökkenőmentes bevezetése érdekében figyelemmel kívánja kísérni a szlovákiai díjpolitikai váltás tapasztalatait is.