<P>Talán ezt a korszakot a legjobban sokak számára az Ausztriába tartó vásárlási őrület idézi fel, mikor az élelmesebb magyar emberek nem riadtak vissza a hosszú órákon át tartó sorbanállástól a vámhatáron, vagy egy autóban töltött éjszakától sem – mivel a szoba túl drága lett volna – hogy hűtőládát, videómagnót vagy egyéb elektronikai cikkeket vásárolhassanak Ausztriából schillingért. A hirtelen támadt ausztriai vásárlási kedvet több minden is indokolta: az öt évre szóló világútlevél bevezetése, mellyel Ausztriába ráadásul vízum nélkül utazhattunk; vagy a nagy infláció, mely sok embert arra ösztönzött, hogy értékálló valutára váltsa be forintját. És nem utolsó sorban az, hogy a gondoskodó szocialista állami 'áruellátása' sajnos mégsem látta el kényes igényeinket elég 'gondosan'.</P>
<P>Az utazáshoz persze autó is kellett, akkor még többnyire csak Ladával, Skodával, Wartburggal, Dacia-val és persze a hűséges Trabanttal szeltük az akkor összesen alig több, mint 200 kilométernyi magyar autópályákat. A teljes úthálózatunk hossza ekkor 30 ezer kilométer, szerkezete, teherbíróképessége nem elégíti ki a megfelelő sebességgel és biztonsággal szervezhető áru- és <BR>személyszállítás követelményeit.<BR>A gépkocsipark 1989. februári adatok szerint meghaladja az 1,7 milliót. Ezzel a közlekedők több mint fele saját gépkocsiján utazik. Európai viszonylatban ez a szám azonban igen szerény, az ezer lakosra jutó gépkocsik számát tekintve csak a 27. helyen álltunk. </P>
<P>'89 februárjában hozták először nyilvánosságra, hogy elkészült az ideiglenesen hazánkban állomásozó Szovjet Déli Hadseregcsoporthoz tartozó egyes csapatok alakulatainak, fegyverzetének és haditechnikájának egy részére vonatkozó kivonási ütemterv. <BR>A hónap másik fontos politikai vonatkozású történéseként február 11-12-én az MSZMP Központi Bizottsága kétnapos zárt ülésen döntést hoz a többpártrendszer bevezetéséről, megteremtve ezzel a gyakorlatban már egyébként is szerveződő új pártok hivatalos megalakulásának feltételeit.</P>
<P>A hazai filmművészet legrangosabb éves megmérettetésén, a Magyar Filmszemlén a játékfilm-kategória fődíját kiemelkedő művészi értékeiért Bereményi Géza Eldorádó című filmje kapta, melynek főszerepéért Eperjes Károlynak ítélte a zsűri a legjobb színésznek járó díjat.<BR>A dokumentumfilm-kategória fődíját a Gyarmathy Lívia-Böszörményi Géza alkotópáros Recsk 1950-53, egy titkos kényszermunkatábor története című filmjének ítélték oda, a sztálini rendszer embertelenségeinek megrázó erejű ábrázolásáért. </P>
<P>A kultúra szomorúbb híradásai közé tartozik, hogy február 21-én 89 éves korában meghal Márai Sándor író, a 20. századi magyar széppróza mára talán legolvasottabb legendája.</P>
<P>A hónap nagy sporteseménye, hogy a szocialista országok közül hazánkban rendeznek először világbajnoki profiboksz-meccset februárban. Az amerikai Simon Brown, a IBF váltósúlyú világbajnoka lép szorítóba, majd győz a Puerto Ricó-i Jorge Maysonnet ellen. A mérkőzést ráadásul a CBS élőben közvetíti az amerikai nézőknek.</P>
<P>És még minden történt 20 éve ilyenkor? Ekkor alakult meg a Magyar Máltai Szeretetszolgálat Kozma Imre atyával az élen, aki ma is a szervezet vezetője; ugyancsak e hónapban hozták létre a Szent Korona Társaságot, a magyar korona-tan eszméjének kutatására. Bejelentik, hogy több mint 124 ezren írták alá azt a Duna-kör által kezdeményezett petíciót, amely a bős–nagymarosi vízlépcső ügyében népszavazást követelve, ökológiai okokból a beruházás leállítását kívánta elérni. És még sorolhatnánk tovább '89 februárjának történéseit, de inkább hadd idézze vissza számunkra ezt az időszakot néhány videó akkori kedvenc tv-műsorainkból és slágereinkből:</P>
<P><A href="http://www.youtube.com/watch?v=XkKPWLVMwkU" target=_blank>Részlet a TV2 adásából</A></P>
<P><A href="http://www.youtube.com/watch?v=E3Nd6ZqneL8" target=_blank>Torpedó játék Dévényi Tiborral</A></P>
<P><A href="http://www.youtube.com/watch?v=Mnv1gjloWhw" target=_blank>Milyen is volt a C.C.Catch frizura?</A></P>
<P>&nbsp;</P>