<p>A közúti közlekedést ellenőrző rendőrök egy új rendelet értelmében már nem bújhatnak el a bokor mögé, nem rejthetik el a sebességmérő radart és csak azokon az útszakaszokon ellenőrizhetnek, ahol az indokolt. Jaroslav Spišiak, országos rendőrfőkapitány utasítása szerint a rendőröknek a tevékenységüket úgy kell végezniük, hogy a gépkocsivezetők már messziről láthassák őket, illetve a sebességmérő radart.</p>
<p>Ezen felül a rendőrség előre közli azoknak a helyeknek a listáját, ahol traffipaxra számíthatunk. A rendszer bevezetésekor még pontos információkat adott a rendőrség, ám ezt röviddel a bevezetése után megváltoztatták, mert ez a megoldás kedvezett volna a bűnözőknek. Az információk mostantól csak a meg nem jelölt rendőrségi autókra vonatkoznak, és csak a helyet közlik, azt, hogy mettől meddig állnak ott, már nem. Denisa Baloghová, az Országos Rendőr-főkapitányság szóvivője leszögezte: úgy egységesítették a tájékoztatási rendszert, hogy az ámokfutóknak ne legyen esélyük elkerülni az ellenőrzéseket.</p>
<p>A sebességmérési akciók előzetes bejelentése itthon is működik, a hazai előzetes traffipaxlista a rendőrség honlapjának <a href="http://www.police.hu/traffipax">ezen az oldalán</a> található meg.</p>