<P>Az Állami Autópálya Kezelő (ÁAK) Zrt. által 2005 eleje óta üzemeltetett szolgáltatás segítségével az autósok mobiltelefonjuk használatával egy alapdíjas SMS áráért juthatnak aktuális forgalmi információkhoz a cég kezelésében lévő sztrádákkal kapcsolatban.</P>
<P>Az SMS alapú tájékoztatórendszer a társaság vállalati portálján, a www.autopalya.hu weboldalon található interaktív térkép adataira támaszkodik. A térképen könnyen értelmezhető grafikai jelek formájában elhelyezett forgalmi információkat és pályaeseményeket (balesetek, terelések, forgalomkorlátozások, időjárási viszonyok) az ÁAK Zrt. központi diszpécserszolgálata folyamatosan frissíti, így garantált azok aktualitása. <BR><BR>Az adatok lekéréséhez nem kell mást tenni, mint <B>a kiválasztott autópálya kódját (M0, M1, M3, M30, M35, M7) egy alapdíjas SMS-ben a +36707774636 telefonszámra elküldeni.</B> A válaszként érkező első üzenetben az adott autópályára vonatkozó általános információk olvashatók (forgalmi helyzet, időjárási viszonyok), míg a második a kilométerszelvény megjelölésével a két legfrissebb pályaeseményt tartalmazza. Ezek jellemzően balesetek, terelések, forgalomkorlátozások és egyéb, váratlan események leírásai lehetnek. Az elküldött SMS-re egy alkalommal küld választ a rendszer, tehát az aktuális forgalmi helyzetről minden esetben új üzenet elküldésével lehet információkat szerezni.</P>