<P>A Fővárosi Önkormányzat úgy döntött, először nem a dugók problémáit oldja meg, hanem a gyorshajtást szorítja vissza Budapesten. Ezért sebességmérőket vásárolnak, amelyekkel autókból mérnek majd a város számos pontján - erről az RTL Klub Híradójának reggeli kiadásában Danielisz Béla bűnmegelőzési tanácsnok beszélt.<BR><BR>Egyelőre nem tudni pontosan hány traffipaxszal bővül az arzenál, de legalább ötvenet szeretnének saját pénzből üzembe állítani. A rendőröknek még működtetni sem kell azokat, a közterület-felügyelők végzik majd a munkát. <BR><BR>Ezeknél a gépeknél nem lesz helyszíni bírság, továbbítják az adatokat a rendőröknek, akik kipostázzák majd a büntetést a rendszám alapján a gépjármű üzemeltetőjének. Ha azonosíthatóan más vezetett, akkor ő fizet, az új objektív felelősség elv bevezetése okán. <BR><BR>Danielisz Béla szerint a legforgalmasabb utakon lehet majd számítani a főváros ellenőrzésére, például a Hungária körúton, a Rákóczi vagy a Budaörsi úton.<BR><BR>A magántraffipaxok megjelenését a tavaly év végén elfogadott törvény teszi lehetővé.</P>
<P>Forrás: vezess.hu</P>